Langile publikoak maiatzaren 11tik aurrera lan presentzialera itzuliko dira - etakitto.eus\nLangile publikoak maiatzaren 11tik aurrera lan presentzialera itzuliko dira\nJosu Erkoreka Gobernantza Publiko eta Autogobernuko sailburuak gaur azaldu duenez, “helburua da datorren astelehenean, hilaren 11n, langile publikoak Eusko Jaurlaritzako lantokietara modu ordenatuan, mailakatuan eta segurtasun-baldintza zorrotzetan itzultzea”. Horretarako, “Kontingentzia Plan” bat egin da, eta plan horrek uztartuko ditu, batetik, zerbitzu publikoa egitea eta, bestetik, zorroztasunez errespetatzea osasun-agintariek birusaren hedapena saihesteko emandako jarraibideak.\nSindikatuei plana helarazi diela ere adierazi du bozeramaileak, eta astearte goizean bilduta egon dela negoziazio mahaia. «Arabako, Bizkaiko eta Gipuzkoako sektore publiko osoak ere bilera egin genuen atzo, guztiok norabide berean egiteko aurrera», esan du.\nJoan den martxoaren 17an, Osasun Publikoaren arloko agintaritzaren gomendioei jarraituz, Eusko Jaurlaritzak erabaki zuen bere eraikinetan ahalik eta gehien mugatzea langile publikoen presentzia. Orduz geroztik, eta gaur arte, lan presentziala % 20ra murriztu da. Une honetan, funtsezko zerbitzu publikoa egiteko behar-beharrezkoak eta ezinbestekoak diren pertsonak soilik joaten dira lantokira.\nOrain, Eusko Jaurlaritzako Osasun Sailaren jarraibideei jarraituz, deskonfinamendua hasi eta lanpostuetara mailaz maila itzultzen hasten da, betiere zorroztasunez bete beharreko bi baldintza hauekin: pertsonak pila daitezen saihestea eta lanean nahitaez 2 metroko tartea, gutxienez, mantentzea. Lantokirako itzulera Lan Arriskuen Prebentziorako Zerbitzuarekin koordinatuta egingo da. Zerbitzu horrek arrisku-egoerak ebaluatu ditu, eta zerbitzu eta lanpostu bakoitzerako prebentzio-neurriak ezartzen ari da.\nAstelehenetik, hilaren 11tik aurrera eta, gutxienez, lau asteren barruan, langile guztiek itzuli beharko dute haien lanpostura, hiru salbuespenekin:\n-Covid-19arekiko “bereziki sentikorrak” diren taldeetako pertsonek, ez dute, oraingoz, lanpostura itzuli beharko. Horrela aitortu beharko du Prebentzio Zerbitzuko mediku taldeak\n– Haien kargura 14 urtetik beherakoak edo mendekotasuna duten adinekoak dituzten pertsonak ezin izango dira jarduera presentzialera itzuli. Zaintza hori behar bezala justifikatu beharko da, eta “nahitaezko eginbehartzat” joko da. Soilik posible izango da bikotea osatzen duen beste pertsonak ezin dituenean pertsona horiek haren kargu hartu\n– Eusko Jaurlaritzako “Telelan Programa” luzatuko da, beste ebazpen batera arte. Programa horren parte diren pertsonek baliabide tekniko guztiak eta ebaluazio profesionalerako sistema guztiak dituzte, haien egiteko ez-presentziala berme osoz betetzeko.\n« Eibarko mugak xehetasunez jasotzen duen mapa toponimikoa eskuragarri ipini dute Kirolari profesionalek entrenamenduak probintziako mugen barruan egin ditzakete »


Haur Hezkuntza - IKASBIDEA IKASTOLA IPI\nHaur Hezkuntzako irudien bidezko ikasgelen bisita.\nHaur Hezkuntza, ezaugarri berezi eta identitate propioa duen oinarrizko etapa da. Urte hauetan, haurrak, jaiotzen denetik hasten duen ikasketa prozesu garrantzitsuari ekingo dio eskolan. Beragan konfiantza osoa jarrita, ibilbide horretan, hezitzaileak bidelagun izango ditu.\nEskolako esparrua eta haurraren hurbileko gainontzeko esparruak uztartzea ezinbestekoa da. Familia eta eskolaren arteko harremanak parekoa eta baikorra izan behar du. Hau, kohezkuntzarako ezinbesteko baldintza da, umearen ongizatea bermatu eta bere garapen integralean laguntzeko.\nHaur bakoitza, bakarra eta errepika ezina da, ezaugarri pertsonal partikularrak, ingurune sozial, kultural eta fisiko konkretuak eta bizipen propioak dituena. Guzti hau ulertuta, ume bakoitzak modu aktiboan, bere ikaskuntza prozesu propioa egingo duela sinisten dugu. Haurrak, ibilbide honetan zehar, sormenez eta protagonista izanik, aipatu ikuskera pedagogikoa duten helduek eskainitako espazio, material, denbora eta "akonpainamenduarekin", autonomiaz mugituz, behatuz, esploratuz, ikertuz, aztertuz eta esperimentatuz, hau da, jolastuz, eskola bizitzarako eta orohar gizarte bizitzarako konpetentziak garatuko ditu.


HEZKIDETZAN ESKU HARTZEN talde-bloga: 2017\n"Alizia Lurralde Miresgarrian" izeneko ipuinaren zati bat da goian ikusten dugun esaldia. Lewis Carroll, idazlea izateaz gain, hizkuntzalaria zen eta gizartearen aztertzaile aparta. Esaldi honetan ideia konplexu bat oso modu pedagogikoan laburbiltzen du, hain zuzen, hizkuntza ez dela zoriz sortutako tresna bat, baizik eta bere baitan, gizartean ematen diren potere harremanak gordetzen direla eta hauen arabera eraikiko direla hitzen esanahia.\nIdeia honi tiraka, genero azterketa argia egin dezakegu erabiltzen dugun hizkuntzaren inguruan, izan ere, potere harreman sozialak islatzen baditu, derrigorrez, genero harremanak islatuko ditu. Hizkuntza harreman horien bitartez eraikitzen da, eta aldi berean, jendartearen islada izanarren, potere harremanak indartzen ditu. Hori dela eta, hizkuntza sexista edo hizkuntzaren erabilera sexistaren arteko eztabaida antzua dela iruditzen zait, izan ere, hizkuntza ez da erabilerarik gabe existitzen, egunez egun eraikitzen da, eta eraikuntza prozesu hori gabe, ez da tresnarik existitzen. Aldi berean, elementu honek ahalbideratzen digu gaur egun nagusitzen den hizkuntza sexista eta androzentrikoa aldatzeko aukera irudikatzea. Izan ere, eraikitzen den guztia deseraiki daiteke, eta beraz, gaur egungo hizkuntza eredua aldatzeko urratsak ematea posible eta beharrezkoa da.\nHoni begira, hainbat konpromiso beharrezkoak dira. Alde batetik, potere politiko eta kulturala kudeatzen duten eragileen aldetik. Eragile hauei dagokie hizkuntza inklusibo bat eraikitze bidean, oinarriak jartzea eta derrigortasuna lantzea. Beste alde batetik, herritarren konpromisoa beharrezkoa da ere. Hizkuntza guztiok egunero erabiltzen dugun tresna da, eta beraz, guztiok berreraikitzen dugu bere forma eta edukia. Guztion ardura da, beraz, hizkuntza ez sexista baten aldeko urratsak ematea. Eta azkenik, bereziki, trasmizio sozialaz arduratzen diren eragileen konpromisoa beharrezkoa izango da. Atal honetan hezkuntza eta hizkuntza komunitateak zein komunikabideak kokatuko genituzte, eta ziurrenik eremu hauetan daude hizkuntzaren eraikuntza egoki bat egiteko beharrezko gakoak menperatzen dituzten subjetoak.\nAzkenik, hizkuntza elementu dinamikoa dela kontuan hartuta, beharrezkoa da etengabeko tentsioa mantentzea gai honi begira, eta sortzen diren forma berriak inklusiboak, berdintzaileak eta aniztasunak islatzen dituenak izan ahal izateko.\nAukeratu dudan gida lupa violeta izenekoa da. Oso erabilgarria iruditzen zait, erreza eta berritasun askorekin, batez ere, gida bera erabiltzeko moduari dagokionez. Gaur egun, ohiko hiztegi forma duten gidak baino, errezagoa eta erakargarriagoa egiten da App moduko tresnak erabiltzea.\nAurreko edizioetatik post hau aukeratu dut, batez ere, definizio ona egiten duelako, eta gainera adibide ezberdinak zein gomendioak ematen ditu hizkuntzaren erabilera hobea egin ahal izateko.\nIDAZLEA: CyborgHaraway iruzkinik ez:\nETIKETAK #Sandra, Hizkuntza ez sexista\nAurreko posten artean, Amaia Chuecarena hautauko nuke, bertan azaltzen diren memeak oso onak iruditu baizaizkit. Lan ederra egin zuen Amaiak.\nHezkuntza ez sexisten giden artean, Emakunderen “Euskaren erabilera ez sexista” gomendatuko nuke, azken batean, nik euskaraz ematen ditut klaseak eta gida horren berri irakasle guztiek izan beharko genuke. Nik nire lankideei korreoz bidali diet, gida hori ezagutu dezaten.\n2017ko Bertsolari Txapelketa Nagusian, euskararen harira Aitor Sarriegi Galparsorok botatako bertsoak konpartitu nahiko nituzke zuekin. Badakit Euskararen inguruan hausnartzen duela baina bere hitzak hezkidetzaren eta gure hizkuntza-komunikazioaren arlora ere ekar genitzake. Hona hemen azken bertsoa:\n“ardura handiko lana, da nire ustez daukaguna\nirakaslea ez baita, ikaslearen laguna\nhonatara iristeko, nor izan da erroduna\nikastolan falta bada, kontzientzi euskalduna\nhemen egin behar dugu, geuk egin dezakeguna\nbuenos diaska ezinda, hasi guretzat eguna\neta nolakoa izango, da guretzat etorkizuna\nhaurrei eskatu ezkero, geuk egiten ez duguna. ”\nBertso hau ezinbesteko iruditzen zait irakasleak eredu izan behar dugula azpimarratzeko, eta gure hitz egiteko era ere ispilu izango da gure ikasleentzat. Beraz, irakasleon erronka nagusia, gure komunikazioa hezkidetzailea izatea da. Eta horretarako, lehen aipatutako gida irakurtzea ezinbesteko dugu betaurreko moreak janzteko.\nETIKETAK #alex, Hizkuntza ez sexista\n"Hizkuntza ez da gertaera biologiko eta naturala,\nhizkuntza eskuratze kulturala denez (...) alda dezakegu,\nhizkuntza aldatzean mentalidadea aldatu egiten da eta\nmentalitatea aldatzean jarrera aldatu egiten da".\nHizkuntzaren bitartez balioak transmititu eta errealitatea izendatzen eta interpretatzen ikasten dugu, hizkuntzak identitate indibiduala nahiz kolektiboaren eraikitze prozesuan eragiten du.\nHizkuntzaren bitartez, emakume edo gizon izanda zer den zilegi eta zer ez, zein esparrutan, zein baldintzetan... transmititzen dugu, estereotipo sexistak erreproduzituz edo gaindituz.\nGure jendarte patriarkalean emakumeak diskurtsotik kanporatuak egon dira eta duela gutxi hasi dira hitzaren boterea erabiltzen. Hori dela eta, nahitaezkoa da hizkuntzari eta diskurtsoari begirada feminista bat ematea.\nHizkuntza sexista dela esaten dugu emakumeak subjektu bezala agertzen ez direnean eta agertzekotan, gutxietsiak, irainduak, minduta edo baztertuak direnean.Hizkuntza hau, sexista dena alegia, genero estereotipatuak eta misoginia transmitizen dituen hizkuntza da.\nEuskara gure hizkuntza izanik, begirada bat bota behar diogu ere. Euskara genero gramatikalik ez duenez, askoren ustez ez da sexista ez hizkuntza, ezta bere erabilera ere. Baina euskarak badu genero bereizketa eta... batzuetan desegoki erabiltzen dugu.\nAhozko hizkuntzaz aparte, hizkuntza ikonografikoa ere badaukagu. Adi egon behar gara honekin, aditasun berezia eman behar diegu irudiei. Suposatzen da irudiak testua era neutral batean ulertuak izateko eginda daudela, baina ez da horrela izaten.\nOrain arte egindako ikerketen emaitzak antzekoak dira: estereotipo sexistak indartzen dira eta gizonen nagusitasuna errepikatzen da behin eta berriro.\nBeste alde batetik, kontuz euki behar dugu gure hizkuntza gestuala eta ahozkoarekin, izan ere hauek ere sexismoa areagotu dezakete.\nHizkuntza hezkidetzailea izan behar da irakasle guztion tresna ikastolan. Hizkuntza hezkidetzailearen bidez, pertsona guztiak barne hartzen ditugu.\nAurreko edizioetako ikastarokideen arteko posta aukeratzerakoan, Amaia Chuecaren "Esaten ez dena, ez da" gustatu zait, bere hitzek hausnarketa sakona adierazten baitute. Gainera, hainbat argazki eta bideo interesgarri aurkezten ditu eta hori ere asko gustatu zait.\nHizkuntza ez sexistren GIDA bat aukeratzerakoan, Amelia Barquinen "Euskararen erabilera ez sexista gidaliburua" aukeratu dut.\nIkastetxean landu behar diren erronken artean, zalantza barik, hauek biak aipatuko nituzke:\n- Hizkuntzaren erabilera sexista erabiltzen dugularen kontzientzia sortzea.\n- Gure ikasleei, gurasoei eta bestelakoei erabilera ez sexista erabiltzeko formakuntza eta baliabideak ematea.\nETIKETAK #iosunedelape, Hizkuntza ez sexista\nAste honetan ikasi, ikusi, ikertu eta hausnartu dugunak hamaika buru hauste sortu dizkit. Lehendik ere askotan ibili nahiz gai honen jira-biran eta askotan amaitu dut sututa.\nEgia da bai gure hizkuntza ez dela izatez sexista, baina bere erabilera sexista izan daitekeela egia da. Ikusi dugun bezala, gainera, bizi garen lurraldea eta bere egoera soziolinguistikoa kontuan hartuta, gaztelaniako hainbat esapide, hitz-joko eta erabilera nahasten ditugu euskaraz mintzatzean eta horrek eragina izan du gure hizkuntzari sexismo kutsua emateko.\nDuela urtebete inguru arte, “politta” hitza emakumeentzat soilik erabili ohi nuen nik. Gizonezkoentzat “ederra, edo guapoa” erabiltzen nituen. Gizonei polit deitzea arraroa egiten zitzaidan. Baina egun batean, gizonezko batek azaldu zidan, polita hitzak ez duela generorik markatzen eta gizozenkoekin erabiltzea ere zilegi dela. Banaketa hura ez nuen kontzienteki egiten, baina haren azalpenen ostean ohartu nintzen nire hiztegiaren erabileraz. Harrezkero polita hitza bi generoei zuzentzero erabiltzen dut.\nAurreko asteburuan, Madriden izan nintzen, Txueka auzoan hartu nuen ostatu. Auzo horretan LGBT mugimenduko jendea bizi da gehienbat. Hori entzunda auzoa banderatxoz eta errebindikazio mezuz josita egongo zela uste nuen, baina ez. Auzo batetik bestera igarotzean ez duzu ia ezer ezberdinik antzematen. Auzoen arteko ezberdintasuna hizkuntzan antzeman nuen, gizonezkoek euren artean elkarri zuzentzeko aditz modu femeninoa erabiltzen dute. Lehendik entzuna nuen erabilera horren berri, baina harrituta geratu nintzen hala ere, sekula ez bainuen errealitatean ikusteko aukerik izan.\nIkusiak ikusi, hauxe da nik sortutako memea:\nGure hitz egiteko modua, buruan dugun pentsamendua eta sinesmenaren isla dela argi dut. Nola hitz egin nahi dugun kontziente bagara, gure barne ideiak alda ditzakegu. Baina hitz egitea inkontzientea badugu, eta harreta berezirik ez badugu jartzen, gure barneko ideietan oinarrituta irteten zaigu. Baina nork sartu dizkigu ideia horiek? Gizarteak sartu nahi izan dizkigun deiak ditugu barnean, neurri txikian edo handian, baina ideiak manipulatuta ditugu guztiok. Nire aburuz, horren ondorio da gure hizkuntza sexista izan ez arren, bere erabilera sexista izatea posible izatearen errealitatea. Ideia honetatik sortu dut nire memea.\nIhazko postari dagokionez, berriz, Maite Antxustegiren hauxe aukeratzen dut. Lan osoa eta argia izateaz gain, bertan ageri den irudiarekin geratzen naiz. Irakaslea bere ikasleekin ari da femenino/masculino adizkiez. Ikaragarria iruditu zait hezkuntzaren barnean horrelako asakeriak egiten ditugula ikustea. Okerrena da, ez zaidala argazki zaharkitua irudizen, oraindik ere horrelakoak burutzen direla uste dut tamalez.\nGida ez-sexista aukeratu beharko banu Amelia Barkinek emakunderentzako idatzitako gida proposatuko nuke. Amelia irakasle izan nuen, eta bat egiten nuen bere ideiekin, hark ere argi zituen bere ideiak eta egitekoak eta bere ideietara atxikitzen gintuen ikasleok ere. Gida honen berri banuen lehendik eta osoa iruditzen zaidalako aukeratu dut. Hasierako sarrerak gogoetarako bidea irekitzen du eta gaiarekin hasiera batean bat ez daudenak inguratzeko ere baliagarria dela esango nuke. Gomendagarria.\nAurreko puntu guztiak gogoan hartuz, eta lotuz, erronka asko ditugu burutzeko. Dena den nagusiena, kontzientzia sortzea dela esango nuke. Konformismoan bizi gara, aldaketarako, aurrera-biderako interes berezirik erakusten ez duen herritar ugari dago; hori horrela, kontzientziaz jokatzen duten herritarrak behar ditugu aurrera ekiteko. Beraz, nire aburuz, erronka zailena, eta beharrezkoena hauxe dugu. Dugun errealitateaz ohartu, hausnartu eta batera egin behar dugu aurrera. Kukai dantza taldearen hitz joko batean irakurri nuen “Biziraupena bakarkako borroka da, baina eboluzioa taldelana”, eta kasu honetarako oso aproposa iruditzen zait.\nETIKETAK #Irararri, Hizkuntza ez sexista


Arabatik: Abertzale jeltzaleen blog euskarazkoa\nAbertzale jeltzaleen blog euskarazkoa\nBuenas tardes a todos, aurreko batean JK Arteagaren blogean aritu ginen bera eta biok gai honen haritik: abertzale jeltzaleen arteko euskarazko bloga. Asmoa ona da ezin gehiagoan; eta premia, larria. Eguneroko gai ohikoak jorratuz euskarari prestigioa eman nahi badiogu, nahitaezkoa da horretarako leku berezia sortzea sarean (Internet), non, euskara erabili (ez da nahiko jakitearekin) gura dugunok, topagunea izango genukeen gure ekarpenak egiteko.\nToki bat euskara ikusgarri bihurtu eta inbisibilitatetik ateratzeko. Halako gune bat, presio taldea ere bihurtuko litzatekeena, ez ideia edo pentsakera jakin baten presio-taldea, baizik eta Euskal Herri euskalduna nahi dugunona, euskara bihotzetik kalera ahora atera nahi dugunona, jakitetik erabiltzera eraman nahi dugunona.\nEAJk, esaterako, badu Plan bat euskara Alderdiaren barruan erabiltzeko. Ez da betetzen. EAJk ez du euskara erabiltzen Jaurlaritzako Kontseiluko batzarretan, ez Gobernu batzordeetan, ez EBBko batzarretan, ez ABBkoetan (...) EAJk ez du euskarik erabiltzen ia inon. Ikono hutsetan geldituta gaude: "zein ondo ikasi duen lehendakariak" "arratsalde on denoi, bueno hablaré en castellano para que entiendan todos". Ez diogu begirunerik gure hizkuntza nazionalari. Berriro errepikatuko du: EZ DIOGU ERRESPETURIK EUSKARI. Areago: karga bilakatu zaigu, molestatu egiten gaitu.\nAdibide bat besterik ez dizuet kontatuko, jakin dezazuen zein den euskararen egoera EAJn. Aurrekoan asanblea izan genuen, Udalean eta Batzar Nagusietan gure ordezkariak izango direnak aukeratzeko. Dena egin genuen gaztelaniaz, euskaldunok ere ez genuen erabili, mahaiko lehendakari neskaren kasua salbuetsita. Lehenengo botaketa egin genuenean mahaiko bat ohartu zen oso emakume gutxi aukeratu zirela, eta hurrengo boto-emanketan egoera hori kontuan hartzeko eskatu zuen, Legeak berdintasuna ezartzen duelako. Euskara erabiltzeari buruz ezer. Nik neuk ere banuen ohartaraztea bildutakoak. Ez nuen egin. Gogorra egiten da, biolentoa, euskaraz hasi eta jendea zurrumurruka entzutea. Hara hor betikoak! Buelta eman behar diogu egoerari.\nGutxi hasiko zineten testu hau irakurtzen; are gutxiagok amaitu. Iritsi zaretenoi, honako hau: Internet-en gune bat sortuko bagenu gure asmoak adierazteko, gure (euskara erabiltzaileon) indarra erakusteko, bisibleak (ikusgarriak) garela frogatzeko, orduan aintzat hartuko gintuzkete. Bien bitartean, orain arte bezala jarraituko dugu: "arratsalde on denoi, el tema de hoy trata (....) y aquí termino mi exposción, eskerrik asko denoi". Ulertzen duzue, ezta! Ba hori: Gracias a todos.\nZer egittozu zuk PNVn?\n13 febrero, 2007 16:05\nNik PNVn zer egitern dudan jakiteak ez du axola. Alderdi bateko afiliatua izatea laugarren edo bosgarren mailan dago nire lehentasunetan. Gaur banago; bihar ez, behar bada.\nGoian aditzera ema ditudanekin nire artega besterik ez dut adierazi nahi izan euskarak PNVn duen presentzia murritzaren aurrean. Hori dela-eta, proposamen bat besterik ez nuen egin nahi: sor dezagun gune bat sarean euskara erabiltzeko, euskaraz gairik garranzizkoenak jorratzeko, euskarari maila emateko. Inori ez zaio okurritu ezer esatea horretaz. Inori. Behar bada ez du merezi euskaraz idaztea PNVn. Behar bada alderdi jeltzaleak euskararen aldeko diskurtso hutsalari utzi egin beharko lioke eta gaztelania hartu hizkuntza nazionaltzat.\nEta zuk galdetzen didazu ia zer egiten dudan PNVn. Hartuko dut gaia beste egunen baterako.\n14 febrero, 2007 04:57


“Kirola eta euskara, hausnarketak eta erronkak” jardunaldia antolatu dute apirilaren 27rako NKGIk eta Euskarabideak\nasteartea, 2017.eko apirilak 18\nCEIMD Kirolaren Azterlan, Ikerketa eta Medikuntzako Zentroan egingo da jardunaldia, 10:00etatik 18:00etara\nNafarroako Gobernuaren Nafarroako Kirolaren eta Gazteriaren Institutuak eta Euskarabidea Euskararen Nafarroako Institutuak "Kirola eta euskara, hausnarketak eta erronkak" izenburua duen jardunaldia antolatu dute apirilaren 27rako, osteguna; euskara hutsez izango da jardunaldia CEIMD Kirolaren Azterlan, Ikerketa eta Medikuntzako Zentroan (Iruñeko Larrabide estadioan, Zangoza kaleko 34. zenbakian), 10:00etatik 18:00etara. Apirilaren 23ra arte dago zabalik izena emateko epea.\nUdaletako kirol eta euskara teknikariei, kirol-taldeetako arduradunei eta entrenatzaileei, kirol federazioetako teknikariei, ikastetxeetako kirol-taldeetako arduradunei, guraso elkarteetako kideei, Heziketa Fisikoko profesionalei eta interesa duen beste edonori zuzenduta dago jardunaldi hori.\nGoizeko hamarretan emango zaio hasiera egitarauari; jardunaldien aurkezpena egingo dute Nafarroako Kirolaren eta Gazteriaren Institutuko zuzendari kudeatzaile Ruben Goñik eta Euskarabideako zuzendari Mikel Arregik. Jarraian, "Kirola: euskararen ikaskuntzarako hezkuntza-baliabideak", "Kirola, haurrak eta gazteak euskaraz sozializatzeko tresna" eta "Euskara kirolean: markak eta erronkak" hitzaldien txanda izango da.\nOndoren, 14:00etan, bazkaria egingo dute, eta 16:00etan, hainbat esperientzia positiboren azalpenaren ondoren, "Kirolaren eta euskararen arteko harremanak" deritzon mahai-ingurua egingo da.\nGehienez 100 lagunek parte hartu ahal izango dute jardunaldian, eta izena emandako ordena errespetatuko da.


Hamahiru urte geroago • ZUZEU\n“Hamahiru urte geroago” sarreran, gaurko egun batez, 2004ko martxoaren 14an, jazo zen gertakari bat hartu du gogoan Amatiñok, bere blogean. Espainiako hauteskundeetan, ordura arteko nagusitasuna galdu zuen PPk bozetan.\nGiro urduritsu hartan, hauteskunde-igandea baino hiru egin lehenago, Al-Qaedak Madrilen eragindako triskantza gertatu zen eta, hartaz baliatu beharrean espainiar guztien batasuna aldarrikatzeko, kanpoko etsaien aurka indarrak biltzeko eta gobernuaren buruzagitza azaltzeko, Aznarren obsesioak ETAri leporatu nahi izan zizkion atentatuak, hala jendea errazago elkartaraziko zuelakoan PPren ingurua\nSarraski harek aznarismoa suntsitu omen zuen, baina baita ETA bera ere. Bada dioenik (11M: Redes para ganar una guerra. David de Ugarte) egun hartan ETArenak egin zituela, bere terrorismo-mota, XX. mendekoa (hierarkikoa eta geografikoa), bertan behera ahitu zelakoan, XXI. mendeko Al-Qaedarenaren (sarez eta globala) mesedetan.\n11 M, Al Qaeda, aznar, Espainiar hauteskundeak, ETA, Madril, PP


Argazki topaketa arrakastatsuak - Azpeitia - uztarria.eus\nArgazki topaketa arrakastatsuak\nJuan Mari Ibarzabal eta Azpeitiko Argazki Elkartea 2013-11-11 11:38\nEguraldia lagun, giro ederrean pasa zuten zapatua, Argazki Topaketetara gerturatu ziren lagunek. Goizean Xanti Rodriguezek hitzaldia eskaini zuen Sanagustin kulturgunean, eta solasaldiaren ostean taldeko argazki erakusketa egin zuten. Eguerdian, bazkaldu aurretik, iraganerako bidaia hasi zuten, Burdinbidearen Euskal Museoan. Bertan zituzten Itsasi dantza taldeko kideak garaiko jantzita zain, eta trenbidearen historian murgildu ziren parte-hartzaileak. Trenaren museoko egin beharrekoak bukatutakoan, bazkaria eta argazki trukaketa egin zituzten Sanagustin kulturgunean. Hemen argazki bilduma:\n(Argazki Elkartea. Sorrera: 1984. / Argazkiaren arloan Euskal Herriko elkarterik zaharrenetakoa da Azpeitikoa. Bere ibilbidean hainbat ekitaldi antolatu du: rallyak, lehiaketak, ikastaroak. / azpeitikoargazkielkartea.com / Informazio gehiago: azpeitikokulturmahaia.com/taldeak)


Zeberioko Udala - 2019ko Euskararen Nazioarteko Egunerako Adierazpena\nzernahitarako prest beti. Noranahiko euskara gurea, denona.\nZer genuke, bestela, gaur ospatzeko?\nEta gizarteak erantzun sendoa eman du, onetsiz euskararen erabilera era iraunkor eta argian handiagotzeko estrategia eta molde berriak.\nBadugu, bai, zer ospaturik aurtengo Euskararen Nazioarteko Egun honetan ere.\nEz da, baina, horretara mugatzen euskararen erabilera areagotzeko eginahala. Ezin inola ere horretara mugatu. Alorrez alor landu beharra dago erabileraren landarea, sendo haz dadin.\nUgari dira berariazko lanketa eskatzen duten alorrak, eta horien guztien artean bada bat gizarte-bizitzaren gune-gunean dagoena: ekonomia, lana eta kontsumoa biltzen dituen arloa, hain zuzen ere, gizartearen eta herritarron bizitzaren motore nagusia baita.\nBide eta praktika berrietatik datorren etorkizuna.\nOngi etorri etorkizunera!


Foru Aldundiak mendiko praktika onen inguruko dekalogoa argitaratu du - Debagoiena - Goiena.eus\nForu Aldundiak mendiko praktika onen inguruko dekalogoa argitaratu du\nUxue Igarza 2020-05-29 13:58\nItxialdia arintzen ari dela-eta Foru Aldundiak mendizaleentzako dekalogoa plazaratu du, eta bertan mendian nola jokatu zehaztu dute. Dekalogoa mendian ezarritako paneletan jartzea ere erabaki du Aldundiak; horietatik bost Arantzazun daude dagoeneko.\nMendiaren "erabilera egokia" egiteko dekalogoa aurkeztu du Gipuzkoako Foru aldundiak; azaldu dutenez, gero eta gehiago baitira mendiaz eta landa eremuaz gozatzen hasi diren herritarrak: "Gipuzkoako landa eremuaren % 80a baino gehiago jabetza pribatukoa da eta hainbat pertsonak lan egiten dute bertan egunero. Landa eremura gerturatzen garenean bertako ohiturak eta arauak errespetatzen ez baditugu, ordea, arazoak sortzen dira" .\nArantxa Ariztimuño Mendi eta Natura Inguruneko zuzendariak azaldu duenez, dekalogoa mendiaz errespetuz gozatzeko "aholku sorta" da. Dekalogoa webgunean jarri dute ikusgai, baina horrez gain, Gipuzkoako mendietan ere panelak ezarri dituzte. Momentuz, hamabost panel ezarri dira; horietatik bost Arantzazun. "Panelen bidez, batetik, ganaduen zonaldean dagoela jakinaraziko zaio mendizaleari eta bestetik, panelean bertan dagoen QR kodearen bitartez mendizaletasunerako praktika onen dekalogoa zabaldu eta osorik kontsultatzeko aukera izango du", gehitu du Ariztimuñok.\nJokabideak hobetzeko hamar puntu\nMendizaletasunerako praktika onak hamar puntutan banatu dituzte eta hurrengo hauek dira:\nSaiatu mendira joateko garraio publikoa erabiltzen. Ezin bada eta ibilgailu propioa baliatu behar bada, aparkatu horretarako prestatutako tokietan.\nBisitatuko den eremua Babestutako Naturagune bat bada, ezagutzeaz arduratu mendiko kirolen inguruan bertan ezarrita dauden arauak.\nSaiatu aurrez markatuta dauden ibilbideei jarraitzen, beti ere lur eremu pribatuetatik igarotzea ekidinez.\nLanga edo ataka bat igarotzean, beti itxita utzi.\nMendira txakurrarekin baldin bazoaz, beti lotuta eraman.\nMendira bizikletan hurbiltzen bazara, moteldu abiadura baserri inguruetan edo oinezkoren batekin topo egitean.\nMendi ibilbide bat egiterakoan, baso-lanetan ari direnen eremu bat gurutzatu behar bada, jakinarazi langileei zein bide jarraituko den eta ez oztopatu beraien jarduna\nEz hartu fruiturik zuhaitzetatik, jabearen baimenarekin ez bada.\nZaindu ingurune naturala eta bertatik igaro ez bazina bezala utzi.\nLagundu landa eremuko ekonomiei eta bultzada bat eman, hango zerbitzuak erabiliz eta bertako produktuak kontsumituz.


Mendialdea - Erran.eus\nBainua, ur kirolak eta arrantza baimenduak dira berriz ere aintziran\nFranck DOLOSOR 2006-07-18 10:02 Gizartea Mendialdea\nLaetitia eta Sandrine 2006-07-18 10:01 Gizartea Mendialdea\nSarako Izarra errugbia\nLaetitia eta Sandrine 2006-07-18 09:59 Kirola Mendialdea\nLaetitia eta Sandrine 2006-07-18 09:59 Gizartea Mendialdea\nLaetitia eta Sandrine 2006-07-18 09:56 Gizartea Mendialdea\nHaur ainitzen amak sarituak\nLaetitia eta Sandrine 2006-07-18 09:54 Gizartea Mendialdea\nLaetitia eta Sandrine 2006-07-18 09:53 Gizartea Mendialdea\nMargari eta Koro 2006-07-18 09:51 Gizartea Mendialdea\nZugarramurdiko lezeetako argiteria berritzeko 120.000 euro ordaindu dira\nMargari eta Koro 2006-07-18 09:45 Gizartea Mendialdea\nMargari eta Koro 2006-07-18 09:41 Gizartea Mendialdea\nArkaitz MINDEGIA 2006-07-17 16:38 Gizartea Mendialdea\nAlazne Untxalo garaile Nafarroako Eskolarteko bertsolari txapelketan\nArkaitz MINDEGIA 2006-07-17 16:37 Politika Mendialdea\nEuskal Herriko txapelketan parte hartuko du ekainaren 24an\nUlibeltzak mendi taldea Etxebertzekobordara\nJaione OTXANDORENA 2006-07-17 16:31 Kirola Mendialdea\nUkrainako dantzarientzat aterpea\nFranck DOLOSOR 2006-07-17 13:42 Politika Mendialdea\nErearoaren 30ean hasiko dira herriko bestak\nFranck DOLOSOR 2006-07-17 13:41 Politika Mendialdea\nKoloka, Urgabe, Patxa Mama, Bidekoa eta Entzun taldeek alaituko dituzte karrikak\nLaetitia eta Sandrine 2006-07-17 13:36 Politika Mendialdea\nGR8 mendi ibilaldia antolatu da hirugarren aldikotz uztailaren 16an\nLaetitia eta Sandrine 2006-07-17 13:31 Kirola Mendialdea\nUr arazoak moldatzeko tuboa sartu dute kanpamentuko presatik depositora\nMargari eta Koro 2006-07-17 13:29 Gertaerak Mendialdea\nMargari eta Koro 2006-07-17 13:17 Gertaerak Mendialdea\nUreztatzeekin eta ixurketekin kasu emateko eskatu du Udalak\n‹‹ Aurrekoak 1 2 3 4 ... 710 711 712 713 714 715 716 717 718 719 720 Hurrengoak ››\nBizikume 2017-09-12 12:37 Kirola\nBizikletaren 200. urteurrena ospatzeko ekitaldiak izanen dira. Asteburu guzian ekitaldi andana izanen badira ere (Hitzaldiak, mahai-inguruak, ateraldiak…), igandean, urriaren 1ean, eguerdiko 12:30ean bizikletaldia izanen da Donostiako kaleetan barrena. Helburua 200 emakune juntatzea izango delarik!! Ea lortzen dugun!! Informazio gehiago eta ...\nJon Abril 2017-03-30 09:15 Iritzia\nEzpala (Aitor Arotzena) 2017-02-07 07:59\nLur jabe handi bat kexu zen, ondoko baserriko baratzean ereindako kalabazak bere lorategi dotore eta txukunean ateratzen zirelako. Horma handi bat eraiki zuen, baina sustraiak pareta azpitik igaro eta kalabazak ateratzen segitu zuten, txoriek eramandako kalabaza-haziak ere loratzen hasi ziren ...\nBidazi 2016-07-12 16:38 Gizartea\nBidazi elkarteak lanpostu deialdia egin du\nUztailaren 25era arte aurkez litezke eskaerak Elkartearen egungo beharrei erantzuteko, lanpostu deialdi bat egitearen beharra ikusi da batzar irekian. Deialdi honekin, interesatuen eskaerak jasotzeari ekingo diogu, epea uztailaren 25ean gaueko 12etan amaituko delarik. Koordinatzaile/dinamizatzaile lanak egin, azoka goiz/arratsaldez batez ireki ...\nEzpala (Aitor Arotzena) 2016-06-29 14:20\nDenek ala inor ez...\nDenek dakite zakurra dela gizakiaren lagunik handiena. Gehienek, identifikatzeko txipa eta amorruaren kontrako txertoa jartzen dizkiete. Batzuk, zuhaitz genealogikoak osatzen dizkiete birraitatxi-birramatxien aintzinakoak bitarte, beraien pedigria eta odol garbia erakusteko. Bakan batzuk jantzi eta orraztu ere egiten dituzte... Eta inork ...\nEzpala (Aitor Arotzena) 2016-06-01 13:00\nHauteskunde kanpainan berriz\nHurbilago arazorik ez, batzuk Venezuelara doaz, bertzeak Idomenira... agian, kanpoan okerrago daudela ikusteak baretuko du urtebetean ebakuntza egin diezaioten esperoan dagoenaren ezinegona. Baina barne arazo larriak ere moldatzeko prest daude politikariak: Estelada eramatea galerazi lehenik eta, demokratak direla erakutsiz, baimendu ...\nEzpala (Aitor Arotzena) 2016-05-04 12:39 Gizartea\nBaratzetik tomateak faltatu zaizkit eta mural dotorea margotu dut: Lapurrik ez! Bizilagun bat etorri zait bere garaian utzitako musika CDekin, bertze batek lotsatuta erran dit zintzilikariotik nahi gabe hartu zidala pijama eta azkena, lau letxugetatik bi janak dituela baina bertze ...\nEzpala (Aitor Arotzena) 2016-04-21 08:35\nUmeei emanarazi bai, baina zenbatetan ematen diogu muxu maite dugun lagun, bikote, guraso, senideari? ETBko saio batek azaltzen du zeinen zail egiten zaigun maite zaitut erratea («esan gabe somatzen da», «begiek adierazten dute estimatzen dugula», «bizkarreko batekin erakusten dugu»...). Aurrez ...\nPanama, Panama, Panama... haraxeta joan omen dira milioka euro. Eta guri zer inporta zaigu? bakoitzak bere diruakin nahi duena egin dezake, ez? Bai hala da, baina diru horren puxka bat Administrazioari eman ondotik. Hor dago koxka: gure diruaren parte bat ...\nKoro Irazoki 2016-04-08 12:53\nGaizki, nere ustez\nGure euskal abizenen kontura aipatu nahi datzuet: ohartu zarete abizen bera bi modu desberdinetan ahozkatzen dela? euskaraz mintzatzen bagara gisa batera, eta erdaraz ari bagara, bertzera.Konturatu naiz erdaraz ahozkatzen dugunean guztiz gaizki ari garela, ez baitu abizenaren erranahi errespetatzen. Ea ...\nZuriñe_Zubillaga 2016-04-08 12:44\nFantasia imajinarioaren mundua da, errealitatetik at dagoena. Geure buru barnean existitzen den mundu paraleloa, alegia. Mundua arrapaladan jaurtitzen zaigu gainera eta guk jasotako hori txukundu egiten dugu, norberaren abileziaren arabera antolatu. Batzuetan, norberak erabakitzen du jasotako hori proportzio eta puska ...\nIker Vicente izan da ...\nBeti Gazte nagusitu zaio ...\nIkasturte honetan ere abian ...\n18 bertsolari gaztek hartuko ...\nKenpo-kai ikasteko eta praktikatzeko ...\nKataluniako herriarekin elkartasuna adierazi ...


Garapen iraunkorra eta garraioa: Eurohiriaren lan ardatzak - GARA\nBaiona, Angelu eta Biarritz herri elkargoa, Txingudi Partzuergoa eta Gipuzkoako Foru Aldundiko ordezkariak elkartu ziren atzo, Baionan, Baiona-Donostia Eurohiriaren biltzar nagusia egiteko. Bi urtetan elkartu ez direla eta, Jean Grenet BAB herri elkargoko lehendakariak atzoko bilerak �abiatze berri bat� finkatzen zuela azpimarratu zuen.\nBilkuran egiturako bulegokideak aukeratzeaz gain, ondoko urteko xede nagusiak finkatu ziren. Kari horretara, Eurohiriari indar berria emanen ziotela esan zuten �liburu zuria� gaurkotuz. Bertan, Eurohiriaren epe labur eta luzeko helburuak finkatuko dira eta, atzo iragarri zutenaren arabera, bi ardatz nagusi jorratuko dituzte, hain zuzen, garraioa eta garapen iraunkorra.\nXede horiek aipatzeaz gain, Eurohiriaren egitura Lapurdiko eta Gipuzkoako beste herri eta egituretara zabalduko zutela jakinarazi zuten. Hego Lapurdi eta Oarsoaldeko herri elkargoak, eta Donostia hiria barne izango dira. Orain arte, izan ere, Gipuzkoako Foru Aldundia, BAB herri elkargoa eta Txingudi Partzuergoak osatzen zuten egitura.\nKide berriak izatearen erabakia hartu zuten horrenbestez atzo. Horrez gain, Eurohiriaren arauak egokitzea geratzen zela argitu zuten. �Zirriborro bat aurkeztuko da urte bukaerarako, eta 2009. urtearen hasierarako arau berriak zehaztuko dira�, azpimarratu zuten azkenik.


Euskal AEko industria-jarduera %3,6 gehitu zen 2017ko irailean\nHomeGaiakIndustria produkzioaren indizea (IPI)Prentsa Oharrak Euskal AEko industria-jarduera...\nINDUSTRIA-PRODUKZIOAREN INDIZEA. 2017ko iraila\nIndustri Produkzioaren Indizeak %2,7ko gehikuntza 2017ko lehen bederatzi hiletan\nEustaten datuen arabera, 2017ko irailean %3,6 gehitu zen Euskal AEko industri produkzioa lan-egutegiko baldintza homogeneoetan, 2016ko hil beraren aldean. 2017ko lehen bederatzi hiletan %2,7ko hazkundea, 2016ko aldi beraren aldean.\nUrtaroen eragina zuzenduta, %2,0 murriztu zen Euskal AEko industri produkzioa, 2017ko abuztuarekin alderatuta.\n2017ko irailean, 2016koaren aldean: Energia %11,5 gehitu; Bitarteko ondasunak %5,8; Kontsumo ondasunak, guztira, %3,4. Kontsumo ondasun iraunkorrak %16,7 gehitu; ez-iraunkorrak %1,5 jaitsi. Ekipo-ondasunak %1,0 jaitsi.\n2017ko irailean abuztuaren aldean: Bitarteko ondasunak %-3,3; Ekipo-ondasunak %-1,4. Energia %0,7 gehitu abuztuaren aldean; Kontsumo-ondasunak %1,6. Iraunkorrak %0,2 gehitu, ez- iraunkorrak %2,2.\nEuskal industriako pisurik handieneko sektoreen artean, hazkunderik handienak 2016ko irailean, urte artean: Zurgintza, paper eta arte grafikoetan %8,8; Kautxu eta plastikoan %6,3; Energia elektriko, gas eta lurrunean %5,6. Jaitsierarik handienak urte artean: Material eta ekipo elektrikoa %-4,4; Elikadura industriak, edariak eta tabakoa %-3,7.\nLurraldeetan, irailean, urte arteko positiboa: %6,2 Araban; %5,1 Bizkaian; %0,7 Gipuzkoan.\nEustat - Euskal Estatistika Erakundea / Instituto Vasco de Estadística Donostia-San Sebastián, 1. 01010 Vitoria-Gasteiz Prentsa zerbitzua: servicioprensa@eustat.eus Tel.: 945 01 75 62


Ceit-IK4 eraikinetan zein kanpoaldean suhiltzaileen kokapena hobetuko duen proiektu europarraren buru da - CEIT-IK4\nCeit-IK4 eraikinetan zein kanpoaldean suhiltzaileen kokapena hobetuko duen proiektu europarraren buru da\nGipuzkoako zentro teknologikoarekin batera eskola militarrak, komunikabideetan espezializatutako ingeniaria sevillar bat, suaren trebakuntza-zentroak eta Holanda eta Belgikako ikerkuntza-zentroak parte hartzen ari dira\nDatuak esanguratsuak dira oso: bi milioi eta erdi sute inguru urtean Europan, 558 hildako milioi bat biztanleko eta 500.000 zauritu. Suhiltzaileek eta erreskate-taldeek gaur egun erabiltzen duten teknologiarekin ez dira konformatzen.\nSuhiltzaile lanetan sateliteetan oinarritutako posizionamendua erabiltzen da eta, askotan, GPSarekin arazoak sortzen dira gehiegizko kea dela-eta, basoen dentsitateak direla-eta, lur irregularrak direla-eta edo sutan dagoen eraikin batean dagoen kokapen zehaztasun falta dela-eta.\nPremisa horietatik abiatuta ekin zaio AIOSAT (Autonomous Indoor Outdoor SafetyTracking System) proiektu europarrari, zeinek posizionamendu-sistema aurreratu baten bitartez GPSak erreskateetan dituen mugak gainditu nahi dituen. Jarraipen eta alerta aplikazioa da sistema, suaren kontrako lanetan fidagarritasuna eta emaitzak hobetzea helburu duena.\nAbenduaren 11n egindako inaugurazio-batzarrean eman zitzaion hasiera proiektu honi eta bi milioi euro inguruko aurrekontua izango du iraungo duen 30 hilabeteetan. Bertan, Ceit-IK4z gain, goi-mailako erakundeek parte hartuko dute, suteen kontra erabiltzen den teknologiarekin lotutako ikerkuntzetan esperientzia handia dutenak: unibertsitate-mailako akademia militar bat eta bi ETE. Helburua proiektuaren emaitzak azpisistema-integratzaile, software eta zerbitzuen hornitzaile bezala esplotatzea da.


AHTren ingurumen inpaktu txostena egiteko kontsulta epea zabalik - Sakana - Guaixe.eus\nGuaixe 2015-11-05 19:46\nNafarroako eta EAEko tren azkarreko lineak lotzeko proiektuen Ingurumen Inpaktuko Azterketaren zehaztasun maila zein izan behar duen erabakitzeko ekarpenak eskatu ditu Ingurumen Estatu Idazkaritzak. Hego Euskal Herrian ukitutako administrazioek eta ingurumenaren defentsaren aldeko erakundeek abenduaren 2ra arteko epea dute.\nSustapen Ministerioko Tren Planifikazio Idazkariordetza Nagusia Kantauriko eta Mediterraneoko tren azkarreko korridoreak lotzeko proiektua esku artean du. Iruñea eta Euskal Autonomia Erkidegoa (EAE) lotzeko dagoeneko aski ezagunak diren lau lotura alternatiba proposamen darabil esku artean eta denek Sakana ukitzen dute. Lanak egin aurretik lau aukera zabal horien Ingurumen Inpaktu Azterketa (IIA) egin beharra dago.\nAzterketa hori egiteko, ordea, proiektuek ukitutako administrazioek eta eragileek zehaztasun maila finkatu behar dute. Horregatik, Ingurumen Ebaluazioko Zuzendariorde Francisco Muñoz Garciak jakinarazi die IIA zehazteko kontsulta epea abenduaren 2ra arte zabalik dagoela eta bitarte horretan nahi dituzten ekarpenak egin ditzaketela. Sustatzaileari kontuan har ditzakeen ibilbide aukera berriak, informazioak edo araudiak jakinarazi diezaiokete.\nTren azpiegituraren ibilbide posibleak eta ingurumenean izan ditzakeen ingurumen inpaktu nagusiak biltzen dituen txostena jaso dute administrazioek eta eragileek. Txostengileek argi azaldu dute ez direla behin betiko alternatibak, baina linea berriak liratekeela dio.\nHala ere, proiektuak izan beharreko ezaugarriak zerrendatu ditu: “hasiera batean” trafiko mistorako diseinatuko da; Europako estandarrak betetzeko baldintza jakin batzuk izanen ditu eta linea berriaren “azken irudia” elektrifikatutako trenbide bikoitza izanen da, gehienez 250 km/o (trenbide bikoitzen ardatz artekoa 4,7 metrokoa da eta plataformaren zabalera 14 m-koa).\nHala ere, txostengileak jakinarazi du gaur egun dauden trenbideak bikoiztea eta zenbait tarteetan trenbidean 3. erraila jartzea aurreikusten dela, “tarteko etapa edo behin-behinean”. Trenbidearen elektrifikazioari dagokionez, jakinarazi du 25.000 kV-eko bi sare liratekeela.\nTxostengileen iritziz korridore proposamenak ingurumen aldetik bideragarriak dira, “baina haien barruko trenbide ibilbideak inpaktu handiak eragozteko doitu eginen dira”. Lanak egiten diren bitartean ingurumen inpaktu nabarmenenak gertatuko liratekeela aipatu dute txostengileek. Behin trenbidea eginda eta erabiltzean zeharka babestutako eremuei eraginen liekeela paisaia eta soinu kostuengatik. Eta zuzenean, gertuen daudenek soinua entzunen lukete, paisaia balioei eraginen lieke eta haiekin lotura duten jarduerei ere. Animaliak batetik bestera pasatzeko pasabideak eskatzen dituzte.\nAldaba herriaren hegoaldean abiatzen dira proposatutako lau korridoreak. Guztiek ere EAEko AHT linearekin toki ezberdinetan dute lotuko lirateke. Korridore proposamen batek bestea baztertzen du, nahiz eta denek hasieran ibilbide bera izan.\nOskiatik tunel bidez Sakanan sartu eta Irurtzun parean mendebalderantz biratuko litzateke trenbidea. Ihabar parean trenbideak Aralarrerantz joko luke eta tunel baten bidez Betelurekin lotuko litzateke Tolosan bukatzeko. Korridore horretan gutxi gora behera ibilbidearen %54 tunela litzateke.\nArakil ibaian, Babes Bereziko Ibai-Gune izendapena du. Horregatik, zubi luzeak egitea proposatzen da, ibai ertza ez ukitzeko. Ibai inguruan egin beharreko lanek bere berreskurapena luzatuko lukeela aitortzen du ere. Trenbideak fauna alde batetik bestera pasatzea eragotziko luke.\nArakilen F korridorea bezala sartuko litzateke eta Etxarri Aranatzeraino joko luke, Lizarrustirantz. Tunel baten bidez Ataunekin bat eginen luke Zaldibian bukatzeko. Korridore honen ibilbidearen %46 tunela litzateke.\nArakil ibaian, Babes Bereziko Ibai-Gune izendapena du. Fauna alde batetik bestera mugitzeko trabak lituzke. Uharte eta Lakuntza bitartean animaliendako Aralar eta Urbasa artean lotura bermatu beharko litzateke.\nKorridorearen sarrera F eta E korridoreetako bera litzateke. Trenbidea Etxarriraino iritsiko litzateke eta Ipar mendebalderantz joko luke, ibaitik baztertuz. Altsasu eta Olaberria tunel bidez lotuko lituzke Lazkaon bukatzeko. EAEko hiru hiriburuekin lotzeko adarrak sortu beharko lirateke Goierrin. Korridorearen ibilbidearen %57 gutxi gorabehera tunel bidez eginen litzateke.\nE korridoreko berak.\nTrenbideak Sakana mutur batetik bestera zeharkatuko luke, Oskitik Ziordira, Gasteizen bukatzeko. Korridore honetan ibilbidearen %6 besterik ez lirateke tunelak.\nAurrekoei gehitzen zaie Etxarri eta Bakaiku artean animaliek Aralardik Urbasara pasatzeko luketen arazoa eta Arabako mugan Altzaniatik Urbasara pasatzeko luketena. Goiko edo beheko pasak egitea proposatzen dute. Baita Sakanako Autobiako kudeatzailearekin harremanetan jartzea animaliek hura zeharkatzen duten edo harrapatzen dituzten jakiteko. Arakilgo Babes Bereziko Eremua kaltetu lezake, baita bisoi europarraren intereseko gunea. Txostengilearen oharrak: Burundan trenbidea ibarraren sakonetik eramatea aholkatu du eta burundarrek basoarekin duten harreman estuaz ere gaztigatu du.\nProiektuak ukitutako udalerriak\nArakil, Irañeta, Uharte Arakil, Arruazu, Lakuntza, Arbizu, Ergoiena, Etxarri Aranatz, Bakaiku, Iturmendi, Urdiain, Altsasu, Olatzagutia eta Ziordia\nSakanako tren trafiko\nIbarrean dugun tren trafiko maiztasuna bi ibilbideei dagokie. Madrildik Irunerako norabidean egunero 37 tren pasatzen dira Burundatik. Iruñea eta Altsasuren artean, berriz, 23 tren dabiltza egunero. Lehenengoa trenbide bikoitza da eta bigarrena trenbide bakarra. Beraz, azken horrek trafiko gehiago du. Bietan ere tren zerbitzu motak orekatuak dira. Burundatik distantzia luzeko tren gehiago pasatzen dira gaur egun eta merkantzia garraio gehiago zeharkatzen dute Sakana.\nAsteko bataz besteko tren garraioa Sakanan\nZatia Distantzia luzea Distantzia ertaina Merkantziak Besteak Guztira\nAltsasuko bide gurutzea-Altsasu geltokia 83 42 60 7 192\nAltsasuko bide gurutzea-Altsasu herria 14 40 10 0 64\nAltsasu geltokia- Altsasuko bide gurutzea 34 1 57 3 95\nAltsasuko bide gurutzea-Iruñea 48 42 67 4 161\nAltsasu geltokia-Zegama/Otzaurte 116 42 109 6 273\nSustapen Ministerioaren 2005-2020 Azpiegitura eta Garraio Plan Estrategikoak tren bidezko garraiorako irizpide nagusiak markatu ditu. Abiadura handiko tren garraio mistoa aurreikusten du, bidaiariendako eta merkantziendako. Planean jasotzen den zeharkako ardatzetako bat Prestazio Altuko Kantauri-Mediterraneoko Korridorea da. Garraio mistorako aurreikusia Mediterraneoa eta Kantauri itsasoa Teruel, Ebroko ardatza, Errioxa, Nafarroa eta Euskal Autonomia Erkidegoaren (EAE) bidez lotzea aurreikusten du.\nKorridore horretarako lau helburu markatu dituzte orain. Lehenik, merkantziak garraiatzeko aukera izan dadin ezaugarriak zehartu nahi dituzte. Bestetik, korridore guztian eta bere zatietan ibilbideen abiadura handitzea bidaia denbora lehiakorrak lortzeko. Aldi berean, korridorea lehiakorra izateko berau osatzen duten zatietan ibilbide eta azpiegituretan parametro berak erabiltzea eta egungo tren sarearen erradialtasunarekin hausteko. Azkenik, ingurumen eragina murriztea.


CO2 neurgailua — Zientzia azoka Online\nCO2 neurgailua COVID 19aren krisialdi sanitario honetan, eskoletan egoera larrian gaude, pertsona kopuru handia leku txikietan biltzen bait gara. Gobernuak jartzen dituen arauek, protokoloek, neurriek, gomendioek eta baimenek, batzuetan ez dira nahikoak; beraz, guk geuk bilatu behar ditugu moduak hezkuntza presentziala ahalik eta modurik seguruenean egiteko. Garrantzi handikoa izango da airearen kalitatea aztertzea eta pentsatu dugu geletan CO2 neurgailuak jartzea airea noiz eta zenbat berritu behar den erabakitzeko. https://zientzia-azoka.elhuyar.eus/es/zientzia-azoka-online/gazteen-proiektuak/co2-neurgailua https://zientzia-azoka.elhuyar.eus/es/zientzia-azoka-online/gazteen-proiektuak/co2-neurgailua/@@download/image/irudia.jpg\nCOVID 19aren krisialdi sanitario honetan, eskoletan egoera larrian gaude, pertsona kopuru handia leku txikietan biltzen bait gara. Gobernuak jartzen dituen arauek, protokoloek, neurriek, gomendioek eta baimenek, batzuetan ez dira nahikoak; beraz, guk geuk bilatu behar ditugu moduak hezkuntza presentziala ahalik eta modurik seguruenean egiteko. Garrantzi handikoa izango da airearen kalitatea aztertzea eta pentsatu dugu geletan CO2 neurgailuak jartzea airea noiz eta zenbat berritu behar den erabakitzeko.\nDani Do Canto Moreira\nAnder Galindo Peromingo\nBrenda López Palmeira\nOnneka Txasko Gurruchaga\nHur Ezeiza Ezeiza\nDescargar — 4083 KB\nMaite de Blas Martín\nIngurumen Teknologiak - Airearen Kalitatea - Ingurumen-Aztarna\nLehenik eta behin zoriondu behar zaituztet egindako lan bikainagatik. Proposatzen duzuen CO2-neurgailua eguneroko bizitzan aplikagarria da, espazio oso txikia behar du, denbora errealean ematen ditu emaitzak eta ez da batere garestia. Zorionak!\nJorratu duzuen gaia oso erakargarria da niretzat. Izan ere, airearen kalitatea da nire ikerkuntza arloa. Hala ere, kanpoko airearen kalitatea ikertzen dut, gehienbat airearen ohiko kutsatzaileen inguruan (nitrogeno oxidoak, partikulak, konposatu organiko lurrunkorrak, etab.). Karbono dioxidoaren maila barneko airean, zalantzarik gabe, COVID-19 pandemiaren ondorioz gaur egun jorratu beharrekoa. Agian nire ikerkuntza taldean ikerketa-lerro berri modura proposatuko dut!\nProiektua oso ondo azaldu duzue, euskara zuzena erabiliz eta oso era naturalean. Bideoari dagokionez, faltan bota dut zuek hasieratik ikustea, baina asko poztu nau bukaeran ikusteak! Lana aurrera eramateko diziplina desberdinak erabili behar izan dituzue, hala nola programazioa eta ingurumen zientziak. Gainera, neurgailua frogatzeko saiakuntza desberdinak egin dituzue, kandela piztearen saiakuntzaren emaitzak oso adierazgarriak dira! Hala ere, bideoaren bukaeran alkohola bota duzue sentsorean eta erantzuna CO2-kontzentrazioa igoaraztea izan da. Uste duzue alkohola neurketaren interferentzia izan daitekeela? Azkenik, airearen kalitatean oinarrizko erreferentzia fidagarriak (NIOSH, RITE, WHO etab.) aipatu dituzue (horietako batzuk kontsultatzea gustatuko litzaidake, baina zoritxarrez ez ditut ‘Erreferentziak’ atalean topatu).\nProiektua ondo atera zaizue, baina ez ahaztu oztopo eta arazo askori aurre egin diezuela. Animatzen zaituztet zuen neurgailua egokitzera beste ingurune batzuetan, ikasgelaz kanpo, probatu ahal izateko! 😊\nHidrógeno, catálisis, tratamiento térmico a residuos\nLan ikusgarria iruditu zait, osoa, ondo garatua, azaldua eta aplikatua. Uste dut oso interesgarria litzatekeela gela guztietan partekatu eta aplikatu ahal izatea! Ni neu askoz lasaiago sentituko nintzateke gure klaseetan horrelakorik bagenu, egia esan. Zalantza bat sortu zait: ea neurtutako balioa beste ekiporen batekin alderatu duzuen, edo, beharbada, sistema kalibratuta zetorren. Izan ere, kontzentrazioak hain tarte txikietan neurtzen direnean, desbideratze txiki batek eragin handia izan dezake emaitzan. Bideoa oso argia izan da.\nProiektuari berari dagokionez, oso ondo egituratuta eta deskribatuta dagoela uste dut. Gauza txikiren bat besterik ez. Kontuz ibili formatuko gaiekin. Pena da, hain lan ona egiten duzuenean, formatu-akatsen ondorioz pixka bat zikinduta geratzea (idatzi beti unitateak berdin, tauletan ilara guztiek formatu berarekin, mugitu den tituluren bat duzue,…). Nik dokumentu bat bukatutzat ematen dudanean, pdf formatura pasatu ondoren, azken errepaso batzuk ematen dizkiot beti, formatua ondo dagoela, unitateak ondo daudela, tituluak ez direla mugitu eta abar egiaztatzeko. Denbora pixka bat behar du, baina gero lana edukia bezain ona den bilgarri batekin geratzen da.\nEspero dut proiektuari jarraipena ematea eta leku askotara iristea!


Emily Doyaga - Wikipedia, entziklopedia askea.\nBrooklyn, 1925eko abuztuaren 9a\nNew York, 2020ko otsailaren 12a (94 urte)\nEmily Doyaga (Brooklyn, 1925eko abuztuaren 9a - New York, 2020ko otsailaren 12a), Emilia Sarriugarte Renteria jaioa, estatubatuar hizkuntzalaria izan zen. Euskaltzale engaiatua zen, eta euskararen eta euskal kulturaren erreferentziako bultzatzailea izan zen Ameriketako Estatu Batuetan. Senarraren Doyaga abizena hartu zuen, eta harekin sinatu izan zituen lan ugari. Doktorea zen Humanitateetan, eta Society of Basque Studies in America erakundea sortu zuen Euskal Herritik joandako akademiako bi kiderekin batera.\nGurasoak bizkaitarrak zituen: Bakiokoa bata, eta Berrizkoa bestea. 1920. urtean emigratu zuten AEBetara. Nahiz eta han jaioa izan, Sarriugarteri kosta zitzaion ingelesa ondo ikastea, etxean euskaraz hitz egiten baitzuten.\nEuskaltzale engaiatua zen, eta New Yorkeko Euskal Etxeko kidea izan zen bere bizitza osoan. Society of Basque Studies in Americako sortzailea eta presidentea izan zen, eta The Journal of Basque Studies in America aldizkaria ere sortu zuen. Hark hasi zuen, halaber, Basque Hall of Fame; mundu osoan euskara eta euskal kultura bultzatzen duten pertsonei eman izan diete sari hori, eta Sarriugarte bera arduratu izan zen saria banatzeaz.\nIngurukoak euskara ikastera animatu izan zituen, eta lan handia egin zuten euskal artea New Yorken sustatzeko, Society of Basque Studies in Americaren hitzetan. Renoko Unibertsitateko Euskal Mintegiarekin kolaboratu ohi zuen, eta New Yorkeko Basque International Cultural Center proiektuaren bultzatzaile nagusia izan zen.\nUnibertsitatean aritu izen zen lanean; New York University Collegeko irakaslea izan zen lehenengo, eta, 1973an, Old Westbury Collegen hasi zen lanean, Akademia presidenteorde eta Humanitateetan irakasle. Columbusko, Kubako eta New Yorkeko euskaldunei buruzko hainbat artikulu idatzi izan zituen. Gaztelaniaren inguruko ikerketak ere egin zituen; Gustavo Adolfo Becquerri eta Miguel Unamunori buruz, bereziki.\n↑ a b c d e «Emilia Sarriugarte hil da, AEBetako euskal diasporaren bultzatzailea» Berria 2020-02-14 CC BY-SA 4.0 lizentziapean.


Eskola garbitzen; Don Martin apaiza eta pilota - Ahotsak.eus\nEskola garbitzen; Don Martin apaiza eta pilota\nEskola garbitzen; Don Martin apaiza eta pilota
Umetako jolasak. Zigortutako umeek eskola garbitzen zuten, astean behin. Kanposantu ondoko frontoi zaharrean jokatzen zuten pilotan. Don Martin apaizak partidako txakur handia kobratzen zien, bere pilota erabiltzeagatik. Hark egiten zituen pilotak. Murgialdaikoa zen.
\nHizlaria(k): Lazkano Lizarralde, Eusebio\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-109-007 kodeko bideoa nahi duzula aipatzea: ahotsak@ahotsak.eus\nUmetako jolasak. Zigortutako umeek eskola garbitzen zuten, astean behin. Kanposantu ondoko frontoi zaharrean jokatzen zuten pilotan. Don Martin apaizak partidako txakur handia kobratzen zien, bere pilota erabiltzeagatik. Hark egiten zituen pilotak. Murgialdaikoa zen.\nElkarrizketatzailea(k): Kepa Elortza - Nerea Goiria Mendiolea\nData: 2009(e)ko irailaren 16a\nGaia(k): Ohiturak eta bizimodua » Hezkuntza » Eskola , Lanbideak » Antzinako lanbideak , Ohiturak eta bizimodua » Erlijioa » Elizarekin lotutako pertsonak , Ohiturak eta bizimodua » Hezkuntza » Zigorrak , Aisia » Kirola » Pilota\nErrenteriara eskolara, bizikletan\nUmetan mojen eskolan\nAuzoko eskolan 14 urtera arte\nBeti euskara erabili izan du\nEreñozuko eskola, Errepubika garaikoa\nEskolatik irtetean josten ikastera


Kazetariei begirada parekidea lantzen laguntzeko gidaliburua aurkeztu dute - Arrasate - Goiena.eus\nKazetariei begirada parekidea lantzen laguntzeko gidaliburua aurkeztu dute\nJon Berezibar 2015-12-07 12:20\nArantza Santesteban, Maria Ubarretxena eta Iban Arantzabal.\nArrasateko Berdintasun Sailaren proiektua da, Goiena komunikazio Taldearekin elkarlanean, Arantza Santesteban komunikazioan adituak idatzitako gidaliburua, generoa hedabideetan era parekidean erabiltzeko proposamenak jasotzen dituena. Gaur aurkeztu dute Durangoko Azokan eta generoaren ikuspegia txertatzeko neurriak proposatzen dira liburuan.\nKomunikazioa parekiderantz, kazetarentzako eskuliburua aurkeztu du Arantza Santistebanek gaur Durangoko Azokako areto nagusian. Alboan izan ditu proiektua sustatu eta babestu duten bi erakundeetako ordezkariak: Maria Ubarretxena, Arrasateko alkatea, eta Iban Arantzabal, Goiena Komunikazio Taldeko Zuzendari Nagusia. Eskuliburua "garrantzitsua" dela adierazi du Arrasateko alkateak eta lehen unetik "argi" ikusi zutela "proiektu honekin aurrera egin beharra zegoela". Zera eransten du Ubarretxenak, hedabideek duten "sekulako inpaktua" kontuan izanda, "barneratuta dauzkagun ereduetaz konturatu" eta horiei "buelta bat ematen" lagunduko duela Santistebanen lanak. Goiena Taldeko zuzendari Iban Arantzabal ere, uste bereko, bat dator gaiaren garrantzia azpimarratzen, dioenez, "hedabideetan, hizkuntzarekin bezala, generoa da gai bat ezinbestean ondo bideratu behar dena".\nHain zuzen, etxetik bertatik piztu zen generoaren tratamenduarekiko ardura eta laguntza beharra, Emakume Txokoak proposatuta, udaberrian Santisteban berarekin egindako formazio saioetan parte hartu eta gero. Kazetariek eurek agertutako ardura eta kezken lagungarri izateko asmoarekin, gidaliburua sortzeko beharra ikusi zen, liburu praktiko eran. Udalak berak jarriko du eskuragarri bai paperean zein digitalki gidaliburua Emakume Txokoaren bitartez.\nArantza Santisteban: "Lan handia dago egiteko, azken finean, perspektiba guztia aldatzeaz ari garelako"\n'Debagoiena zuzenean' saioko elkarrizketa


Martxoaren 23an, auzolana eta lehenengo bilera\nJakingo duzunez udaletxeak Villalegria etxea (Lugaritzen atzean/Eriz pasealekua)gazteon eskutan utzi berri du. Etxe honen kudeaketa gure eskuetan geldituko da eta orain da honen nondik norakoak eta helburuak finkatzeko unea. Tailer ezberdinak, hitzaldiak, festak, erakusketak,eta abar, mila ekintza mota gauza daitezke bertan, eta zure iritzia eta laguntza behar dugu proiektua eraikitzen hasteko.\nGazteontzako eta gazteongandik sortutako aisialdi alternatibo bat lortzeko aukera paregabea daukagu aurrean eta ezin dugu alde batera utzi. Datorren larunbatean, martxoaren 23a, bilera ireki bat antolatu dugu gazte guztiei irekia etxe huts hau ekintzaz eta nahiez betetzeko.\nBilera goizeko 9:30-9:45tan hasiko da eta 12etan hamaiketakoa egingo dugu (guztiok ekarritako elkar banatuz) ondoren AUZOLANAri ekiteko.\nANIMATU ETA PARTE HARTU LAGUNEKIN BATERA!!\nMartxoak 23an 9,30etan Gaztetxean.\nnoiz: 10:10 No hay comentarios:\nEraikina utziko digu Udalak\nDakizuenez eta atzo bertan iragarri zen moduan, Antiguoko gazteon bilgune zein aisialdi alternatibo eta aktibatzaile baten garapenerako tresna izango den eraikina utziko digu udalak: Lugaritz Kultur Etxearen atzekaldean kokatzen den Villa Alegria, haurtzaindegia izandakoa eta egun hutsik dagoena.\nLarunbat honetan (martxoak 2), arratsaldeko 17:30etan bi orduz irekiko da eraikina, bizilagunak, hastear gauden prozesura batu nahi duzuenak edota jakinminez zaudetenak ere gerturatu zaitezten.\nEz da egun bakarreko gauza izan. Duela ia bi urte egin genuen auzoko gazteen diagnostikoa, eta bertatik ondorioztatu zen (jorratuko digutun aspektuak garatu ahal izateko) leku fisiko propio baten beharra. Irtenbide desberdinak baloratu eta landu genituen urtebetez, eta azkenean, udalarekin elkarlanean, Antiguoko gazteon beharrei erantzungo zien bidea aurkitu genuen.\nIlusioz, hainbat hilabetez udaleko ordezkariekin bildu gara "aurreprozesu" batean murgilduta gutxieneko baldintzak adosteko, baina bertako jarduera eta antolaketari dagokionez dena erabakitzeko dago, eta baita auzolanaren bitartez konpondu eta egokitzeko asko ere.\nHargatik, eta proiektuaren hezurmamitzean Antiguoko gazte guztiok parte har dezagun, hilabetean behin auzolana eta bilerak uztartuko dituzten jardunaldiak antolatuko ditugu Villa Alegrian bertan, larunbat goizetan. Hauek dira behin-behineko datak (aldaketarik balego aurretik jakinaraziko genizueke) eta esan bezala gonbidatuta zaudete. Nola ez, Antiguoko eragileen ekarpenak ere ongietorriak izango dira.\nFuntsean, Gaztegunearen kudeaketan, ekintzen antolaketan edota besterik ez bada ere, bertako ekimenetan parte hartu nahi duen gazteen taldea osatzea da bilera hauen helburua, modu asanblearioan eta proposamen guztiak aztertuz ahalik eta proiektu txukun eta zabalena gauzatu dezagun.\nAmaitzeko, eskertzen dugu Udalaren prestasuna. Hala ere, horrenbeste eraikin hutsik dagoen arren, hamaika ekimen beharrezko azpiegituren faltan aurkitzen diren honetan, beste auzo eta herritako eragileek ere haien espazio fisikoa merezi dutela uste dugu, autogestioan eta auzolanean oinarrituz, asko baita eskaini dezaketena. Beraz, gure gain hartzen dugu proiektu "esperimental" hau gogoz, ilusioz eta izaera kritikoz lantzeko erantzukizuna eta baita azpiegutarik ez duten eragileei laguntza emateko konpromisoa ere.\nnoiz: 2:50 No hay comentarios:\nAzken Berriak 03 (1) 02 (1) 05 (2) 03 (2) 01 (3) 12 (8) 11 (3) 10 (1)\nGurekin kontaktatu nahi baduzu:\nTuentin ere jarrai gaitzakezu: Antiguo Saretzen\nBaita Twitter-en ere: @AntiguokoGaztea\nEdo, animatzen bazara, larunbatero eguerdiko 1etan, Antiguoko frontoian. (oraingoz)


Patricia Arbués - Wikipedia, entziklopedia askea.\nPatricia Arbués (Madril, 2004ko abenduaren 27a) Espainiako haur aktore bat da. 2011 eta 2013.urte bitartean Antena 3ko El Barco telesailean ikusi genuen, Valeria Montero kapitainaren alaba txikiaren papera antzezten zuena.\nEspainia, 2004ko abenduaren 27a (16 urte)\nmodeloa, haur-aktorea eta aktorea\nGainera, serietan parte hartu duen haur txikienetarikoa da. Cuarto milenio Cuatro telebista kateko saioan bere parte hartzea nabarmentzen da.\nTelebistan parte hartu baino lehenago, haur modeloa izan zen El Corte Inglésko katalogoetan eta telebistako iragarki batzuetan parte hartu du (Etxebizitza ministerioak, Johnson's xanpu, Dario Barrio sukaldariarekin eta Kinder eta Movistar iragarkietan). Bere anaiak, Pablo eta Hugo, ere aktoreak dira. Hugo Arbués (Patriciaren bikia) Hierro pelikulan parte hartu zuen (2010) Gabe Ibañezek zuzenduta. Pablo Arbués, Hospital Central telesaileko kapitulu batzuetan parte hartu du eta Andy y Lucasen bideoklip batean atera da. Pasareletan, modan eta telebistako iragarkietan zentratuagoa dago serietan edo programetan baino.\nAzken aldaketa 6 martxoa 2019(e)an, 23:41(e)tan\nOrriaren azken aldaketa: 6 martxoa 2019, 23:41.


Irati Laburu - Kutxa Kultur\nNeure eguneroko bizitzan sortzen zaizkidan ideiak eta kezkak ordenatzeko eta horiei forma emateko balio dit pinturak. Denboraren joana, iragankorra, aldaketa txikiak interesatzen zaizkit, lehen begiratuan hauteman edo ikusten ez diren gauzak, baina geratu eta beha egoten bazara, hor daudela ohartzen zara.\nEz zait interesatzen arauei jarraitzea marrazteko orduan. Baizik eta une bat, sentipen bat, transmititzea da helburua eta, batez ere, gune bat sortzea gure imajinario edo iruditerian, non dena posible den.\nSerie hau formatu handiko mihiseen eta tamaina txikiagoko paperen konbinazioan oinarritzen da. Nolabait ere atentzioa eman didaten argazkiak egin eta aukeratzen ditut, eta gero eraldatu egiten ditut, sinplifikatuz eta interesatzen zaidana bakarrik hartuz. Ez naiz saiatzen argazkian dagoena imitatzen, baizik eta nahi dudan ideia transmititzeko egokiak iruditzen zaizkidan formak eta koloreak aukeratzen ditut, paisaia edo ikuspegi pertsonal bihurtuz.\nIrun Hiriko Kutxa Literatura Sarien 44. edizioa iragarri da


National Crime Agency – NCA- britainiar batera operazio batean.\nSu-armak eta 15 kilo kokaina interbenitutako hainbat bat atxilotzen ari zirela iheslariak, britainiarrak bilatuenak\nIheslari hartu du, gazte baten hilketaren 2015 britainia handiko hiriburutik, gimnasio batean dago txertatuta atxilotu zuen liverpooleko herriko Coín; # # ondoan izan dira, iheslari-malagar atxilotu duten hiru compatriotas estaldura zioten ezkutuan egon eta malagan eta atxiloketaren unean burutu dira arma su zerrenda bat irekitzeko\nAgente operazio batean, polizia nazionalaren batera Crime Agency – NCA- hitz egin dute britainiar National hainbat su-armak eta hamabost kilo kokaina bat atxilotzen ari zirela iheslariak, britainiarrak.\nIheslari da erantzulea, gazte baten hilketaren 2015 britainia handiko hiriburutik, gimnasio batean dago txertatuta atxilotu zuen liverpooleko herriko Coín ondoan, hiru izan dira iheslari-malagueña. atxilotu duten compatriotas zioten estaltzeko malagan eta ezkutuan egon atxiloketaren unean burutu dira arma bat zerrenda ireki gelditu.\nAtxilotu zituen atxilotzeko, nazioarteko agindu bat eman dio delituak eta droga-trafikoaren emandako agintari britainiarrak lortu zuen hainbat kanpaina abiarazi dutenek komunikabideen bitartez, iheslari aurkitzeko asmoz.\nPublizitate-kanpainei esker, britainiarrak eta komunikabideetan, eta ikerketak polizia-agenteen Nazionala iritziei buruzko datuak azaldu dira, ondoren, zuek azterketa egiteari esker, egiaztapen eta ikerketa-linea bat irekitzeko eta, horri esker, kokapena eta iheskorra barne zerrendan.\nBizimodu sigilosa eta taldeka zirkulatu ahal izango dute beti segurtasun-neurriak\nIkerketak aurrera egin ahala, iheslari eragileen arabera finkatu zuen etxebizitza batean egoitza herriko Coín eta convivía batzuen ondoan. Ikertzaileek compatriotas-malagar egiaztatu ahal izan ziren, hala nola ostean, bizitza oso sigilosa bakarrik sartzen laguntzen iheslari eta etxera deiadarka; besteak, une oro taldeka zirkulatu ahal izango dute segurtasun-neurriak hori dela eta, beti berekin bandolera bat zen susmatzen hasi da eragile guztiak atzipenaren zela kontuan izanik ere, une oro armatua.\nJoan den maiatzaren bostean, ikertzaileek desplazamendu bat detektatu nagusiaren ondoan compatriotas hiru ikertu, Coín den unetik, agente zuten gorpua erdibitu susmagarriak inscribían denean gimnasio batean jarduera. merkataritza-zentro bat hartu diren ustekabeko interviniéndose atxilotu, batean, hau da, eta pistola bat bandolera municionada asegururik gabe dagoen su irekitzeko gain, eskudirua eta 350 euro kirol oinetakoak, besteak beste ondorioak.\nSarrera-eginbidea eta etxebizitzan erregistroa\nOndoren atxiloketen iruzkinak eta su-arma aurkikuntza, lehen instantziako epaitegian eta instrukzioko 1., sarrera eta erregistroa Coín agindua den helbidera. Erregistroan ikertzaileek parte hartu zuten hiru pistolak, horietako bat, kargagailuak eta ugaria hainbat kalibreak metrailadorea erabiltzeko munizioa, 15 kilogramo kokaina, 19 kilogramo haxixa eta marihuana-kukuluak 123 gramo.\nGainera, nazioarteko ordena bat atxilotzeko nagusia eta, behar diren atxilotu egin zaie atxilotu dituztenak bezala ikertu, armen, munizioen eta lehergailuen gordailuak delitu droga-trafikoaren eta agiriak faltsutzea. Agintaritza judizial eskudunak xedatu da guztien kartzelan atxilotu du


About: Matematikaren historia\nMatematikaren historia bilakaera luzeko prozesu bat izan da. 1920 ingurua arte, matematikaren sortzaileak antzinako greziarrak zirelako ustea guztiz zabaldua zen; ordu arteko lanak ez baitziren garrantzi gutxiko tradiziotzat baizik hartzen. Mesopotamiarren zenbait aztarna sakon aztertu zirenean ordea matematikari buruzko ikerketak agertu ziren.\nMatematikaren historia bilakaera luzeko prozesu bat izan da. 1920 ingurua arte, matematikaren sortzaileak antzinako greziarrak zirelako ustea guztiz zabaldua zen; ordu arteko lanak ez baitziren garrantzi gutxiko tradiziotzat baizik hartzen. Mesopotamiarren zenbait aztarna sakon aztertu zirenean ordea matematikari buruzko ikerketak agertu ziren. (eu)\nMatematikaren historia (eu)


2014 barometroa. Atzerriko immigrazioaren inguruko pertzepzioak eta jarrerak\nDescargas previas 524\n1. 2014ko Barometroaren datuak aurkeztea. Euskal gizarteak atzerriko immigrazioarekiko dituen jarrera, sinesmen, iritzi, balio eta abarren deskribapen panoramikoa jasotzen du barometroak, eta aldagai soziodemografiko garrantzi tsuenak nabarmentzen ditu.\n2. Jarrera eta iritzi horien bilakaera aztertzea, Ikuspegi – Immigrazioaren Euskal Behatokiak 2004. urteaz geroztik egindako barometroak oinarritzat hartuta. Hain zuzen, 2004. Urtean egin zen gai horiei buruzko lehen azterlana. Gaur egungo barometroen aurrekaria izan zen 2004ko hura, eta 2007az geroztik urtero egiten da, metodologia eta eduki aldetik gaur egungo formatuari jarraituz.\n3. Krisi garaian edo ekonomiaren goranzko zikloaren amaieran jarrera eta pertzepzio horiek okertu egingo zirela iragartzen zutenen iritzia edo ustea zenbateraino betetzen den ala ez detektatzen saia tzea.\n4. Euskal gizarteko talde batzuen eta besteen artean, jokabide aldetik alde esanguratsuak daudela egiaztatu arren, antzekotasunak diferentziak baino gehiago direla nabarmentzea: izaera soziodemografikoa duten aldagaien bidez agerikoak diren zenbait diferentzia baino ezin dira azaldu, eta diferentzia horiek gehiago dira banakoen artekoak taldeen artekoak baino. Oro har, aurreko barometroetan bezala, biztanle gehienak anbibalenteak direla esan dezakegu (diskurtso kontrajarriak ditugu) eta taldeen artean dauden desberdintasunak ez dira muturreko jokabideen adierazgarri; aitzitik, gehiago dira ñabardurazko edo intentsitatezko aldeak. Hori ondorioztatzen da, 2007tik gaur egunera arte egindako immigrazioarekiko tolerantzia-indizearen azterketetatik.\n5. Euskal populazioaren tipologia bat eraikitzea zenbait talderen artean nabarmendu ditugun eta estatistikoki esanguratsuak diren desberdintasunak adierazteko; baina, ere berean, azpimarratzea, gure tolerantzia-indizearen arabera, desberdintasun horiek taldeen arteko intentsitate-desberdintasunak direla, baina ezin dela esan muturreko talde kontrajarririk edo polarizaturik dagoenik. 2013ari dagokionez Tolerantzia-indizeak hobekuntza bat adierazten du euskal gizartearen irekitze-mailan.


2014 Otsaila : Floreaga Txoko berdea\nHemen zaude: Hasi / Archives for Otsaila 2014\n2014 Otsaila 25 Idazlea: ozabaleta · Idatzi iruzkin bat\nUrtarrilean konposta egiteari ekin diogu. Hasieran, Raik (Aranzadi) gaiaren nondik norakoak azaldu zizkien: nola egiten den konposta, zergatik eta zertarako. Zer den materia organikoa, nola sortzen den eta birziklatzen ez bada zein kalte eragiten dituen. Materia organikoa arazoa izan beharrean, onura izan daiteke eta hori konpostaren bitartez lortzen dela esan zien Raik.\nJangelako soberakinak bosgarren edukiontzira [...]\n2014 Otsaila 16 Idazlea: ozabaleta · Idatzi iruzkin bat\nZer da transgenikoa? Berez, zientziaren ikuspegitik, transgenikoak ezaugarri berriak izateko material genetiko berria txertatu zaion izakia da. Elikagai transgenikoak, beraz, genetikoki eraldatutako izakiak dira, baina elikagai bihurtzeko helburu dute. Halere, gaur egun, elikagai transgenikoak barazkiekin identifikatzen dira, nahiz eta genetikoki eraldatzen diren izakien artean maiz animaliak dauden, zelulak txertatzen zaizkien txekorren kasuan bezala. Elikagai transgenikoak [...]\n2014 Otsaila 11 Idazlea: ozabaleta · Idatzi iruzkin bat\nIkasturte hasieran hasi dugun ekintza berri honetan, gastatuta dauden idazteko tresnak eskolara ekartzen ditugu, baita kola eta zintadun tipexak. Gela guztietan ditugu kaxak. Hilean behin DBHko ikasleak pasatzen dira eta ikastetxe osokoak batzen dituzte. 10 kilo batu ondoren, kaxa batean sartzen ditugu tresnak eta Terracycleko pegatina itsasten diogu. Terracyclekoei deitu ondoren, mezulari bat etortzen da [...]\n2014 Otsaila 6 Idazlea: ozabaleta · Idatzi iruzkin bat\nOrain egun gutxi, Azkoitiko udalak bideratuta, teknikari adituak ibili dira zedro honetan, behetik goraino soken laguntzaz, zuhaitzaren bideragarritasuna aztertzen: ea zer egin behar den, ea bizirik mantendu [...]


Etorkizuneko erronka Arantzibia egoitzan\nUdazkenetik aurrera Manuel Larramendi Kultur Bazkunak bertan kokatuko ditu Erroitz Baltzu Mugatua, Rikardo Arregi aldizkaritegia eta, probisionalki, 111 Akademia.\nAndoaingo Arantzibia plazan dagoen izen bereko egoitzara eramango ditu bere hainbat egitasmo Manuel Larramendi Kultur Bazkunak. Egoitza egokitzeko lanak hasi berriak dira eta, Jon Unanue Bazkuneko lehendakariak aurreratu duenez, "irailean edo urrian bertan lanean hastea aurreikusten dugu".\nRikardo Arregi hemeroteka, 111 Akademiaren behin-behineko bulegoa eta Erroitz Baltzu Mugatua bilduko ditu Arantzibia egoitzak; azken honek argitaratzen dituen Aiurri hamaboskariaren eta Aiurri astekariaren erredakzio nagusia ere, une honetan Dr. Huizi kalean aurkitzen dena, bertan egongo da, beraz.\n300.000 euroko inbertsioa\nArantzibia egoitza aipatu hiru egitasmo horien beharretara egokitzeko 300.000 euroko inbertsioa egin behar izan du Manuel Larramendi Kultur Bazkunak, "zorua eta hormak besterik ez baitzeuzkan eta dena eraikitzeke baitzegoen". Mailegu hipotekadun baten bidez egin du Bazkunak inbertsio hori, eta 300.000 euro horietatik 90.000 Eusko Jaurlaritzatik jaso zituen 2009an diru-laguntza bidez. "216 metro karratuko lokal honen eraikuntza obra da 300.000 euro horiekin ordainduko dena, lokala bera Andoaingo Udalak emandakoa baita. Udalak lokal horren gainean zeukan azalera eskubidearen jabetza eman dio Bazkunari. Eskubide hori 75 urtekoa denez, epe horretan Larramendi Bazkunarena izango da lokala".\nEsan bezala, Aiurri hamaboskariaren eta Aiurri astekariaren erredakzioak Arantzibira pasako dira, Erroitzek hantxe kokatuko baitu bere egoitza. "Larramendi Bazkunaren Andoaingo egoitzak Dr. Huizi kalean jarraituko du, baina Aiurriko langileak Arantzibira etorriko dira eta, beraz, Aiurrira jo nahi duten herritarrek hona etorri beharko dute".\n111 Akademiaren kasuan, berriz, haren egoitza orokorra aurrerago aipatuko den Irigoienazpikoa etxean egotea aurreikusten da, baina hura prest izan bitartean, Arantzibian kokatuko da. "111 Akademiak 171 akademiakide ditu eta horien guztien arteko harremana internet bidez bideratzen da neurri handi batean. Beraz, ez du egoitza oso handirik behar baina bai bertako eragileak lan egin ahal izateko edota akademiak duen euskal literaturako liburutegia gordetzeko toki bat", aipatu du Jonek.\n1994az geroztik Manuel Larramendi Kultur Bazkunak Rikardo Arregi aldizkaritegian jasotzen ditu Euskal Herrian zein hemendik kanpo euskara hutsez plazaratzen diren argitalpen guztiak. Andoaingo Udalarekin helburu horretarako sinaturiko hitzarmen bat tarteko, euskarazko argitalpen guztiak bildu, jaso, katalogatu eta herritarren, ikerlarien edota adituen kontsultarako eskuragarri jartzen ditu. "Azken ia hogei urteetan hala moduz egin dugu, ordea, lan hori. Batetik, ez geneukan hori egin ahal izateko egoitza egokirik eta, bestetik, giza baliabiderik ere ez dugu izan", azaldu du Unanuek. "Borondatez egin izan da lan hori eta oraingoz ezin izan dugu aldi digitalerako jauzia eman. Paperean daukagu ia dena, digitalean oso gutxi, eta ez dakigu hori aurten egiteko moduan izango garen ala ez. Eusko Jaurlaritzarekin negoziatu nahi genukeen arren, badakigu ez dela momenturik egokiena". Rikardo Arregi hemeroteka abian jartzerako Larramendi Bazkunak bazeukan bilduma bat, eta bilduma hartako zatirik handiena Andoaingo Udalarena zen, bertako euskara zerbitzuak urteetan zehar osatua, trantsizio garaitik hasita gehienbat. Ondoren, bilduma hori fondo zaharrekin osatzen ahalegindu da Bazkuna. "1994az geroztik euskal hedabide idatzien mundu honetan berealdiko loraldia eman zen. Bazkunak argitalpen horiek guztiak bildu eta jasotzeko ahalegina egin du eta guk zuzenean jaso ezin izan duguna Euskara Elkarteen Topagunearen bidez lortzeko itxaropena dugu, Topaguneak fondo hori guri ematea erabaki baitzuen bere garaian. Beraz, aldizkaritegia Dr. Huiziko biltegitik Arantzibira noiz ekarriko zain gaude, Topaguneari bere fondoa eskatu eta pixkanaka hemeroteka osatzen joateko".\n"Etorkizunera begira toki estrategikoan dago Arantzibia"\nLarramendi Bazkuneko lehendakari Jon Unanuek egoitza berria lokal handia eta ederra dela azaldu du. "Batetik, aldizkaritegia jasoko duen biltegia legoke. Gaur egun daukagun bilduma eta puska batean etorkizunekoa ere arazorik gabe bertan bildu ahal izango dela espero dugu". Bestetik, hemerotekako kontsultetarako, 111 Akademiarako eta Aiurriko erredakzio lanetarako bulegoak leudeke. "Horrez gain, bilera gela handi bat ere izango du egoitza berriak, 111 Akademiako edo Aiurriko erredakzioko bileretarako edota hemerotekara datozenek euren kontsultak lasai egiteko", zehaztu du Unanuek. "Arantzibia plazako laugarren eta bosgarren zenbakietako bi etxabeak hartzen ditu lokalak eta oso ongi aprobetxatuta dago". Esan bezala, obrak hasi berriak dira eta aurtengo irailean edo urrian aipaturiko hiru egitasmoak bertan izatea aurreikusten du Bazkunak. Sei edo zazpi lagun ariko lirateke bertan lanean.\nBestetik, etorkizunera begira Arantzibia egoitza nahiko toki estrategikoan dagoela azpimarratu du, "oso gertu baitago Udalak eta Larramendi Bazkunak aurrera atera nahi duten proiektuaren kokaleku izango den Irigoienazpikoa etxetik, lehen esan bezala, beste zenbait egitasmorekin batera, 111 Akademia ere bere baitan hartuko duena. Guretzat garrantzitsua da bi egoitzak elkarrengandik hurbil egotea".


Jada 6 hilabete baino gehiago pasa dira David Chivite Pérezek Nafarroako Gazte Kontseiluko lehendakari berriaren kargua hartu zuela, eta gauzak Kontseilutik asko aldatu direla esan dezakegu. Gaur, soilik euskararen gaian bakarrik zehaztu nahiko genuke. Urte asko pasa dira Nafarroako Gazte Kontseiluak bere komunikazio guztia barrukoa zein kanpokoa, elebiduna izatea erabaki zuela, hau da,gazteleraz eta euskaraz, modu honetan Nafarroako gazte guztien hizkuntza eskubideak errespetatzeko. Bada orain, hori bera lehendakari berriarekin aldatu egin da. Barne komunikazioa gaztelera hutsean izatera behartzen gaituzte eta horrez gain, Administrazio Publikora bidalitako guztia ere gaztelera hutsean egotea inposatzen digute. Zergatik orain aldaketa hau hizkuntza politikan?\n"Udalak euskaltegia itxi nahi du!" IÃ±aki Gomez eta Imanol Karrera, Xalbador euskaltegiko ikasleak\nBaraÃ±aingo Korrika Batzordearen izenean: Ainara Oiz Elgorriaga\nLerro hauen bitartez, pasa den larunbat goizean gure herriko kaleetatik igaro zen korrikaren 16. edizioan parte hartu zenuten Barañaindar euskaltzale guztiei eskerrak eman nahi genizkizueke herriko Korrika Batzordea osatzen dugun kolektibook


Azpeitira dator Bertso Derbia — Kulturaz\nAzpeitira dator Bertso Derbia\nAzpeitira dator Bertso Derbia Realeko eta Athleticeko gizonek zapatuan Anoeta futbol zelaian jokatuko dute derbiaren atarikoa izango da ostiraleko bertso saio berezia. 22:00etan hasiko da, eta Reala ordezkatuko dute Maddalen Arzallusek, Amets Arzallusek eta Andoni Egañak. Athletic, berriz, Angel Mari Peñagarikanok, Etxahun Lekuek eta Jone Uriak. Gonbidapenak beharko dira aretora sartzeko, eta horiek kulturaz.eus webgunean edo Sanagustin kulturgunean eskura daitezke. https://www.kulturaz.eus/albisteak/azpeitira-dator-bertso-derbia https://www.kulturaz.eus/albisteak/azpeitira-dator-bertso-derbia/@@download/image/Bertso derbia_kulturaz_azpeitia.JPG\nRealeko eta Athleticeko gizonek zapatuan Anoeta futbol zelaian jokatuko dute derbiaren atarikoa izango da ostiraleko bertso saio berezia. 22:00etan hasiko da, eta Reala ordezkatuko dute Maddalen Arzallusek, Amets Arzallusek eta Andoni Egañak. Athletic, berriz, Angel Mari Peñagarikanok, Etxahun Lekuek eta Jone Uriak. Gonbidapenak beharko dira aretora sartzeko, eta horiek kulturaz.eus webgunean edo Sanagustin kulturgunean eskura daitezke.\nBertso Derbiaren XI. edizioa Azpeitiko Soreasu antzokian izango da ostiralean. Hain zuzen ere, Realeko eta Athleticeko gizonek zapatuan Anoeta futbol zelaian jokatuko duten derbiaren atarikoa izango da ostiraleko bertso saio berezia. 22:00etan hasiko da, eta Reala ordezkatuko dute Maddalen Arzallusek, Amets Arzallusek eta Andoni Egañak. Athletic, berriz, Angel Mari Peñagarikanok, Etxahun Lekuek eta Jone Uriak. Sarrera doakoa izango da, baina gonbidapenak beharko dira aretora sartzeko, eta horiek kulturaz.eus webgunean edo Sanagustin kulturgunean eskura daitezke.\nRealaren eta Athleticen fundazioek, Lankuk, Kulturaz kooperatibak eta Azpeitiko Udalak antolatu dute saioa, eta lehen aldiz hiriburuetatik aterako da. Izan ere, Bertso Derbiaren orain arteko edizio guztiak Donostian eta Bilbon egin dituzte. Realaren fundazioko kide Joseba Ibarburuk azaldu duenez, "oso gustura" atera dute egitasmoa Donostiatik, sei urteren ostean. Hain zuzen ere, duela sei denboraldi hasi ziren saioa antolatzen, "kirola eta kultura, futbola eta euskara nahiz lehia eta batasuna" uztartzeko helburuz....\nAitor Bengoetxeak hartu du hitza Kulturaz kooperatibaren izenean, eta hark adierazi du "gustura" hartu zutela Bertso Derbia Azpeitian egiteko gonbidapena. "Esker handiz jaso dugu deialdia, iaz azken orduko kontu batzuk tarteko, ezin izan baikenuen saioa Azpeitian egin". Bengoetxeak ere azpimarratu du Bertso Derbiaren antolatzaileek emanaldia hiriburutik ateratzeko egindako keinua: "Lurraldetasuna landu behar da kirolean eta kulturan ere". Hark "joko garbiaren" alde egin eta "saio polita" izatea espero duela esan du.\nAlbiste osoa irakurtzeko: www.uztarria.eus.


Diario de Navarra • ZUZEU\nEtiketa: Diario de Navarra\nMartzianoak - Gaur, Diario de Navarrako edizio digitalak ez du inondik ere aipatzen bi nesken bortxaketaren ikerketan Polizia Nazionalak egindako akats eta oker susmagarrien auzia. Atzo Iruñeko Ud...\nNafarroako deabrua - Nafarroa Garaian eskela gehien saltzen dituen egunkariak bere maltzurkeriaren bi adibide argigarri eman dizkigu azkenaldian. Hondarrekoa atzo berean izan zen, Altsasuko manifesta...\nIritsi da aldaketa Nafarroako egunkari irakurrienera. Urteetan, eremu "ez-euskalduneko" guraso askok egunero-egunero urruti eraman behar izan dituzte haurrak, euskaraz ikas zezaten, ikastola hurbilene...\nNafarroako Erregimen Zaharra, dar-dar\nDatorren maiatzaren 24ko hauteskundeetan asko ei dago jokoan Hego Euskal Herriko udal eta foru aldundietan. Baina etzi agintariak baino zerbait gehiago dago Nafarroan, norabide politikoa alda baitaite...\nBiktima batzuen indarra\nTeresa Jimenezek Alderdi Popularra (PP) ordezkatzen du Europar Parlamentuan. 1998ko urtarrilaren 30ean Alberto eta Ascensión Garciak, bere anaia eta koinata hurrenez hurren, bizia galdu zuten E...\nEuskaraz ez ikasteko eskubidea\nTitularretik bertatik hasita astakeria ugari biltzen ditu Iriartek "Derecho a no aprender euskera y no ser castigado por ello" artikuluan. Testuaren muina, euskarak administrazio publikoan izan behar ...\nGaur goizean kafea ozpindu egin zait Aurelio Artetak Diario de Navarran idatzirikoak irakurtzen nintzelarik. Antza beldurrak vascuencearen inposaketa ekarriko du Nafarroa Garaira. Kontu batzuetan ados...


Preposta | 111 Akademia\nIdazlea: Amets Badiola\n2019an ideia zoro samar bat otu zitzaigun Eztena arte eszenikoen jaialdiko lantaldeko kideei: hiru laborategi eszeniko sortzea gidari banarekin, esperimentazioa eta sormen prozesuari garrantzia emanez batez ere. Bertako emaitzekin osatuko genuen jaialdiko programazio osoa. Espe Lopez, Horman Poster eta Metrokoadroka kolektiboari proposatu zitzaien laborategion gidaritza, eta deialdi irekia eginez aukeratu ziren proiektuetako 25 sortzaileak. La Mirada/Begirada, Eraikitzen gaituzten hitzak eta Aldarri izan ziren sortutako lanak, hurrenez hurren. Emaitzaren beraren gainetik sormen prozesuok izango zuten arrantziaz jabetuta, Amets Badiola Rubiori eskatu genion guztiaren lekuko izan eta argazkien bitartez esperientzia hauen erretrato libre bat egitea. Esku artean duzun liburu hau da horren emaitza: Preposta, hiru sormen prozesuen eta haien emaitza eszenikoen irudi-kronika poetikoa, esperientzia kolektibo baten barrutik gertatutakoei emandako begirada sortzailea.


Aramaioko Izenbakuek finalean sartu dira - bizkaie.biz\nBizkaie! 2020-03-09 11:06 Bertsolaritzea\nFinalaurrekoa euren herrian jokatu, eta ez eben hutsik egin.\nAramaion kantau eben bertsolariak (argazkia: Arabako Bertsozale Alkartea) | Ikusi handiago | Argazki originala\nGiro bikaina eta umorea izan ziran nagusi Arabako Kuadrillarteko Txapelketako bigarren finalaurrekoan, Aramaioko udaletxean. Etxeko taldea, Izenbakuek, eta Zalduondotik joandako Lautadako ahuntzak lehiatu ziran, eta, talde bietako bertsolariak ederto ibili ziran arren, finalerako leku bakarra egoan jokoan eta Aramaiokoentzat izan zan.\nIzenbakuek taldearen izenean honeek egon ziran oholtzan: Manex Agirre, Peru Abarrategi, Andere Arriolabengoa eta Danel Herrarte. Zalduondoko Lautadako ahuntzek, laukote hau aurkeztu eben: Oihane Perea, Markel Yoller, Aitor Najera eta Irati Anda. Arabako txapeldun izandako bertsolari bat talde bakotxean, beraz.\nAgurragaz ekin eutsien saioari talde biek. Punturik ez zan banatu ariketa horretan, baina laukoteek ez eben aukerea galdu ondo preparautako bertsoak botetako, mozorro koloretsuak soinean. Ondoren, hainbat ariketa kolektibo egin zituen, horreek bai, puntuagarriak: binaka ofizioetan, hirunaka koplaka, asmakizuna hirunaka...\nEpaileek Aramaioko Izenbakuei emon eutsiezen puntu gehien. Egoitz Iradier, Beñat Burgi eta Patxi Aizpurua ibili ziran epaile, eta, gai jartzaile, Eli Plazaola. Honenbestez, Lautadako ahuntzen ibilbidea amaitu da aurtengo txapelketan. Izenbakuek pasau dira Murgiako finalera.\nIzenbakuekaz batera, Gasteizko Sumendiola bete poto be finalean izango da, pasa dan asteko finalaurrekoa irabazi ebalako. Hirugarren finalistea zein izango dan zapatuan jakingo dogu, martiaren 14an. Egun horretan, Amurrion jokatuko da hirugarren eta azken finalaurrekoa, Gasteizko Errexala eta Aramaioko Konde Basoko iluek taldeen artean.


Euskal herri musikako instrumentuen entziklopedia hasi du Juan Mari Beltranek | Musika | GAIAK\nEuskal herri musikako instrumentuen entziklopedia hasi du Juan Mari Beltranek\nEuskal Herriko musika tresnei buruzko entziklopedia osatzen hasi da Juan Mari Beltran Argiñena, hainbat kidek lagunduta. Bizirik iritsi zaiguna ulertzea eta alderdirik baliagarrienak hartzea da asmoa, herri kulturaren eta sormenaren ongarri izateko. Kontzertu batean ezagutaraziko dituzte, Donostian.\nAnder Barrenetxea eta Juan Mari Beltran, Oiartzungo Soinuenea museoan. (Andoni CANELLADA | FOKU)\nNostalgiari aterik ireki gabe, Euskal Herriko musiken aberastasuna jaso eta ezagutaraztea da Soinuenea Fundazioak hasi duen entziklopediaren helburua. Herri musika bizia eta aldakorra dela ulertzen dute Juan Mari Beltran Argiñena eta bere lantaldeak, eta proiektu anbiziotsu hau sormenaren pizgarri izatea nahi dute.\nXX. mendean landa lanean ezagutu dituzten musikari eta ikerlarien testigantzak bildu eta askotariko dokumentazioarekin osatu dituzte, gaurko eta biharko musikariei oinarri bat eskaintzeko gogoz.\nHistoria hau kontatzeko musika tresnez baliatu dira, objektu soilak baino aunitzez gehiago direla jakitun. Hotsarekin jostatzeko sortutako lanabesak dira; oinarri materiala izan arren, materiagabetzat dugun musika egiten dute. Sinbolo ere badira eta testuinguruaren arabera ospe eta erranahi desberdina izan dute eta eman diete joleei. Objektuon bidez kultura eta jendartea entzun daitezke, hortaz.\n“Soinu-tresnak euskal herri-musikan” entziklopedia Oiartzunen bizi den etxarriarraren urte luzetako ahaleginaren eta harekin aritu diren kideen fruitua da. Iñaki Eguren, Orkatz Arbelaitz, Itziar Navarro, Aitor Larrañaga eta Aingeru Berguices aipa daitezke lantalde horretan, baina jende gehiago sartuko da aurrerago.\nEntziklopediak argitalpen fisikoa izanen du, eta baita online bertsioa ere, Soinuenearen webgunean.\nLehendabiziko liburukia, flautei eskainia, kalean da jada, hotsak aditzeko diskoarekin batera. Interneteko bertsioan ikus-entzunezkoak jarriko dituzte. Eta, lehen aipatu dugun herri musika zerbait bizia bezala ulertzeko moduari fidel, kontzertu berezi batean aurkeztuko dute lana.\nLuxuzko lagunak izanen ditu musikari, ikertzaile eta irakasleak gaur zortzi, Donostiako Victoria Eugenia Club aretoan estreinatuko duen zuzeneko emanaldian: Errege Belda (akordeoia), Ander Barrenetxea (ahotsa, atabala, danborra, panderoa eta perkusioak) eta Aitor Gabilondo (ahotsa, gitarra). Beltranek txistua eta danbolina, xirula eta ttunttuna, flautak eta txilibituak joko ditu. “Txulubite malabite” izeneko kontzertu honetan aerofono hauen bereizgarriak ezagutzeko aukera izanen da. Interesa duenak Donostia Kulturaren webgunean eskura ditzake sarrerak.\nSoinuenea-Herri Musikaren Txokoan egin dugu hitzordua Beltranekin. Bertan, Oiartzungo Ergoiengo paraje lasaietan, uztartzen ditu bizilekua eta lanlekua. 1965etik landa lanean dabil ikerlaria, Euskal Herriko bazterretako soinuak ezagutzen, eta harreman estua, kasik etxekoa egin du musikari aunitzekin. Bilketa horren uzta dago Soinuenean: ia 2.000 musika tresnaren bilduma, gurean erabilitakoak zein mundu zabaletik ekarriak, fonoteka, irudi artxiboa eta liburutegia, herri musiken erreferentzia gune bihurtua.\nGoiz sentitu zuen Beltranek musikarako grina. «Donostian jaio nintzen, baina gero Etxarri Aranatzen bizi izan nintzen 15 urte egin arte eta han hasi nintzen, 7 urterekin, txistua eta klarinetea ikasten. 11 urtetarako jada musika bandan eta txistu taldean jotzen nuen», oroitu du. 15 urterekin, Donostian, aitaren eskutik Goizaldi dantza taldean hasi zen eta Isidro Ansorenarekin jarraitu zuen txistua ikasten. Argia dantza taldean zela Urbeltz batu zitzaien, Jorge Oteiza ere sarri joaten zen entsegu eta emanaldietara, eta haiekin bertze modu batera ikusten hasi zen herri musika.\n«Orduan hasi ginen Maurizio Elizalde entzun eta emozionatzen, lehengo txalapartariak adituz berdin... Haiengana jo, haiekin ikasi, hori jendaurrean zabaltzen hasi, eta gero eta gehiago engantxatu ginen guretzat berriak ziren forma aberats horietara».\nBatera ibili zen Mauriziorekin eta Donostiako Kontserbatorioan zeharkako flauta ikasten. Hernaniko Musika Eskolan ia 50 urtez aritu da irakasle eta oraindik ere landa lanean jarraitzen du. «Material horrekin errepertorioa aberastu, jotzeko modua ere bai, eskoletan zabaldu... Dena bat da: ikertzen aritzea, jotzea eta erakustea; diziplina horiek guztiek elkar elikatzen dute».\nMusika tresnen entziklopedia ere hor sartzen da. Bost liburuki proposatuko dituzte, CD banarekin. Lehen lan sakona Aita Donostiak egin zuen 1952an, eta 1996an “Soinu-tresnak euskal herri musikan” monografikoa argitaratu zuen Soinueneak. Handik CD-Rom interaktibo bat sortu zuten, musika tresnez irakurri, haiek entzun eta musikariak jotzen ikusteko aukera ematen zuena. Orain, hori bera egin nahi dute, baina sakonago.\nMusika tresnak hotsa sortzeko sistemaren arabera multzokatu dituzte. Hotsa sortzeko bibratzen duen materiala zein den kontuan harturik, honako taldeak bereizten dira: idiofonoak (tresnaren gorputza da bibratzen duena), menbranofonoak (mintza), kordofonoak (haria) eta aerofonoak (airea). Flautei buruzko lehen liburukiaren ondotik, bestelako aerofonoak biltzen dituen bigarren liburukia aterako dute aurten. Urtez urte ale bat ateratzen ahaleginduko dira: menbranofonoak, idiofonoak eta kordofonoak.\nEuskal herri musikan gehien zabaldutako musika tresna txistua da segur aski. Gaur egun ere ia gure lurralde eta eskualde guztietan daude txistulariak, Zuberoan salbu, han xirulariak baitira. Xirula, txistua bezala, esku bateko ahokodun flauta zuzena da, hiru zulokoa. Baina txistua baino laburragoa da eta doinu altuagoa ematen du. Horren ondorioz, berezitasun eta bizitasun handia du.\nEz da informazio bera, adibidez, txistuari buruzkoa eta zikiratzaileen txilibituari buruzkoa, erabilera eta historia desberdinak direlako. «Zikiratzaileen txilibituaren inguruko material gehiena Euskal Herritik kanpo aurkitu dugu, XIX. mendean eraman zituztelako AEBetara, Londresera, Parisera, Berlinera...». Gustura ibiltzen da instrumentuak biltzen, «abenturan». Maiz bidaia aprobetxatzen du biltzeko. Bertze batzuetan, ikerketa baliatzen du bidaiatzeko.\nEzagutu, baloratu, bizi\n«Jendeak ezagutu behar du herrian nolako musikak eta soinu-tresnak izan diren. Ezagutuz gero agian baloratuko ditu eta baloratzen baditu agian bizia emango diegu denon artean. Segi dezatela bizitzen, bizi behar badute; hori gure esku dago», aldarrikatu du.\nSoinuenea museoa ere horren bertze atal bat da. «Eskoletatik etortzen dira, buelta egiten dute eta ederra da nola hartzen duten ikustea, soinu-tresnak fisikoki ikustea, hotsak eta musika entzutea... Kontua guk ondo pasa eta hori transmititzea da. Garrantzitsua da jakitea zer gertatzen zen, nola girotzen zen gure herria eta jarduera. Bizitza musikarekin izaten zen».\nZikiratzaileek txilibitua jotzen zuten herrira iristean, eta hala jakiten zuten herritarrek etorriak zirela. Bide batez, musika eskaintzen zuten. Oiartzungo Ergoien auzoan, Sarobe baserrikoak ote jotzen hasten zirenean ere musika entzuten zen. «Hau guztia ezagutzean nik haluzinatu nuen eta beste batzuk ere engantxatu dira. Gazte batzuk ere hala aritzen dira: tukututun, tukututun... txalaparta bat balitz bezala. Bizitzaren lagungarri eta osagarri dira soinu horiek. Beraiek hala egin zuten eta guk berdin egin behar dugu? Ez. Guk ikasi, ezagutu eta gurea egingo dugu. Berritzaileak izan dira Leon, Maurizio... Aurretik egina jaso eta eurena eskaini dute, bizi-bizi, fresko. Ezin da garbi-garbi mantendu, ukitu gabe, hil egingo litzateke», egin du gogoeta.\nZUZENEAN, «TXULUBITE MALABITE» KONTZERTUAN\n“Soinu-tresnak euskal herri-musikan” entziklopediaren lehendabiziko alearekin batera datorren CDan oinarrituta, kontzertu bat prestatu dute Juan Mari Beltran, Errege Belda, Ander Barrenetxea eta Aitor Gabilondok. «Txulubitak entzungo dira, lizar makilekin egindakoak, nola azala ateratzeko kantatzen zen. Gero urruti-urruti joango gara denboran eta Izturitzeko kobazuloan agertutako flauta baten kopia bat hartuko dugu, putrearen hego hezurrekin egindakoa. Kanaberaz egindako txilibituak joko ditugu. Xirula eta ttunttuna, zikiratzaileen txilibituak, Zuberoan ‘kerestuen xirula’ esaten zaienak. Okarinak ere bai», kontatu du Beltranek pasioz, entseatzeko lagunen zain dela.\n«Gure ikonografian asko agertzen da organo eramangarria: Gasteizen, Iruñean, Baionan... Hori ere joko dugu. Bukatzeko, gure nagusia hartuko dugu, txistua, eta geografian bidaiatuko dugu, ez baita berdin entzuten Alejandro Aldekoa Berrizkoa edo Maurizio Elizalde Arizkungoa». Pieza berri batekin borobilduko dute saioa.


EAEko 2017ko borroka dinamikak bere fruituak eman ditu: irakasleen kolektiboan lan-hitzarmen berri baterako fasea irekitzea lortu dugu | LAB sindikatua Hezkuntzan eta Irakaskuntzan\nHasiera Hezkuntza Publikoa EAEko 2017ko borroka dinamikak bere fruituak eman ditu: irakasleen kolektiboan lan-hitzarmen berri...\nEAEko 2017ko borroka dinamikak bere fruituak eman ditu: irakasleen kolektiboan lan-hitzarmen berri baterako fasea irekitzea lortu dugu\n31 urria, 2020\n(EAE, Administraziopeko Irakasleak)\nBorrokak merezi du. Azken urteetako borroka eta mobilizazioei bide emanez, LABetik konpromiso eta erantzukizunez jokatuko dugu lan hitzarmen eta oposizio berriak adosteko negoziazio mahaietan. Euskal Eskola Publiko Komunitarioa iruten jarraitzeko ataka garrantzitsua dugu parean.\n1. LAN HITZARMEN BERRIAREN NEGOZIAZIOA\nBizkaiko eta Gipuzkoako metalean bezala, oraingoan gure txanda iritsi da zaharkituta dagoen lan hitzarmena berrikusi eta negoziatzeko. Urteetan itxita aurkitu dugun atearen aurrean, gaurkoan negoziaziorako bideak zabaldu dira. 2017ko greba dinamiken ondorioz langileon onurarako sinatutako akordioak oinarritzat ezarri dira ikasturte honetan hitzarmen berri bat lortzeko. Testuinguru honetan sindikatu guztiok erakutsi dugu adostasuna 2018ko akordioa oinarritzat hartuz negoziaketa berrietan aurrera egiteko.\nIldo honetan, LAB Irakaskuntzak lehentasun osoz kokatuko ditu erdigunean hezkuntza komunitate osoaren beharrak. Ratioak egokitu, euskara indartzeko neurriak, pedagogia feministan aurrerapausoak, metodologia aktiboak eta proiektuak indartu, formakuntza, langileon eskubideak eta hezkuntza sistema berri bat lortzeko erabateko konpromisoa. Erantzukizunez jokatuko dugu datorkigun erronkaren aurrean. Euskal Eskola Publiko Komunitariora bidean urratsak emateko aukera honetan, nekaezina izango da gure ahalegina.\n2. 2020ko OPOSIZIO PROZESUA\nPandemiak 2020ko ekaineko bigarren hezkuntzako eta lanbide heziketako irakasleen oposizioak bertan behera utzi zituen. Ordutik inprobisazio eta alde bakarrean gotortu da Jaurlaritzako Hezkuntza Saila. Martxoan, sindikatu guztiok aho batez oposizio prozesua 2021eko ekainera atzeratzea eskatu bagenuen ere, Hezkuntza Sailak entzungor egin zuen. Horren ondorioz, daten ziurgabetasunean milaka dira oposizioak prestatzen ari diren langileak.\nEgoera honen aurrean, LABetik kezka adierazi dugu. Izan ere, aurreikusi daiteke asko izango direla, pandemia eta berrogeialdien ondorioz, oposizioak prestatu eta azterketara ezin aurkeztuko diren irakasleak, horrexegatik, bestelako neurriak baloratzea exijitu dugu. Larria da ikustea egoera honen aurrean Hezkuntza Sailak ez duela aterabiderik proposatu.\n3. 2021– 2024 OPOSIZIO PROZESUAK\nHezkuntza Sailak, legealdi honetan, gutxienez 2.600 enplegu publikorako eskaintza egitea aurreikusten duela ere esan zaigu. LABen iritziz, gaur egun ezinbestekoa da oposizio eredua eraldatu eta eskola garaikide baten beharretara egokitzea.\nOnartezina da gaur egungo oposizio eredua. Izan ere, ez du bermatzen eskoletan lanpostu finkoa lortzen duten langileak egokienak, prestatuenak eta gure hezkuntza sistemak dituen erronkei hobekien erantzungo dietenak direnik. Madriletik inposatutako gai-orden zaharkitu batzuk buruz ikasi eta erreproduzitzea alde batera utzi beharko litzake, irakaste gaitasuna erdigunean kokatzeko. Anakronikoa izateaz gain, ez da justua eskoletan metodologia eta eredu pedagogiko berriak lantzen dituzten irakasleei zoriz hautatzen diren gaiak modu bulimikoan erreproduzitzea eskatzea.\nHorretaz gain, hezkuntza publikoan dugun ezegonkortasun altuaren ondorioz (%40tik gertu gaude) bestelako egonkortze prozesu batzuk ere burutzearen beharra azpimarratu du LABek. Kontsolidazio prozesuak burutzea ezinbesteko ariketa izan behar da urteetako esperientzia eta ezagutza pilatu guztiak merezi duen aitortza izan dezan.\nIrakasleen foroa 2020ko ekainean\nAurreko sarreraZaintza bermatu, baimen ordainduak langileentzat!\nHurrengo sarreraHaurreskolak Partzuergoko zerrenden behin behineko irekiera eta birbaremazioaren deialdia argitaratu dute\nEAEko Hezkuntza Publikoko esleipen prozesuaren inguruko azken berriak


Gure historiaren orri bat! - GARA\nElorri Arin Elizagoien | Naia eta Audreyren laguna\nGure historiaren orri bat!\n500 urte, Nafarroako Erresuma militarki konkistatua izan zela. Hainbat gudak garbiki erakutsi digute gure burujabetza berreskuratzeko grina erakutsi genuela, hala nola Noaineko edota Amaiurreko gudak. Nafarroako Erresuma euskaldunak inbasio bortitza bizi izan du. Gure historiak gaur egun arte agerian uzten digu nolako estrategia martxan jarria izan den konkista horrek asimilazio tresna desberdinen bitartez aktualitatean irauteko.\nGure historia gure aberriaren sustrai bat da, hizkuntza edota kultura bezala. Gazteoi euskaldun nortasuna dugulako erasotzen digute. Naia eta Audrey aizpek ez dute 1512. urteko inbasioa bizi, baina bai frantses Estatuaren kolonizazio errepresiboa. Atzo gertatutakoa gure historiaren orri bat da eta hurrengo belaunaldiek jakin beharko dute.\nEmazteak beti izan dira historiaren mezulariak, gurean gaur gogorki gure historiaren protagonistak bilakatu dira. Azken urteotan, gazteok hainbat eraso jasaten ditugu, gu garelako gure geroa liburuetan idatziko dugunak. Euskaldun gazte izatea krimen bat ote da? Gure herri aske baten alde borrokatzea delitu bat ote da? Euskal Herriak merezi duen burujabetza nahi dugulako zigortzen gaituzue? Senpereko bi Nafar Erresumako kideen oihuak entzun ditut goizean: «Ei gazte, jalgi hadi plazara, herrira!»; «Euskal gazteria mugitu, borrokatu eta garaitu!».